Bible in one year - Aymara Bible 1997 - January 10\n1. Cunapachatejj uca pä angelanacajj Sodoma marcaru puripcän ucapachajj niya ch'amacthapjjänwa, Lot chachasti marcar mantañ puncun kont'atäscänwa, cawqhantejj jakenacajj tantachasipjjerïna ucqhana. Uca pani angelar uñjasasti catokañataquiw sayt'asi, ucatsti orakcamaw alt'asi,\n2. saraquïnwa: —Tatanaca, achict'asipjjsmawa, jichhärmajj naya jumanacan sirviriman utapanay korpacht'asipjjamjja. Ucanwa cayunacam jarekt'asipjjäta, ucatsti arumanthiw wali alwat sarjjapjjäta —sasa. Ucampis jupanacajj sapjjänwa: —Yuspagarapjjsmawa, ucampis janiw utamar korpachasipquiristti jan ucasti callequi ict'apjjä —sasa.\n3. Ucampisa Lot chachajj sascaquïnwa utapan korpachasipjjañapataqui, ucatsti jupanacajj jupampi chicaraquiw utapar sarjjapjjäna. Cunapachatejj puripjjän ucapachasti, Lot chachajj mä suma mank'a waquicht'ayaraquïna, jan levaduran t'ant'anaca, visitanacasti mank'apjjaraquïnwa.\n4. Ucampisa janïr iquintapquipansti, Sodoma marcanquir take jakenacaw Lot chachan utaparojj muyuntapjjäna, chuymani jakenaca, wayna jakenaca,\n5. ucatsti Lot chacharuw arnakapjjäna: —¿Cawquinquis jichhärma utamar purinqui uca jakenacajja? ¡Irpsunim! ¡Jupanacampiw iquintañ munapjjta! —sasa.\n6. Lot chachasti jupanacampi parliriw mistuni, puncsti wali suma jist'antaraqui,\n7. ucatsti saraquïnwa: —Munat jilatanaca, achict'asipjjsmawa, janiquiy uca jan walinac lurapjjamti.\n8. Nayan pä phuchajjaw utjasqui, jupanacasti janïraw chacha uñt'apquiti; irpsunïwa jumanacajj cuntejj munapcta uca jupanacampi lurapjjañamataqui, ucampis jan cuna ñankhanacsa lurapjjamti aca chachanacarojja, jupanacajj nayan visitanacajjawa —sasa.\n9. Ucampis jupanacajj sasipcaquïnwa: —¡Sartam ucqhata! Jumajj yakha marcat jutir jakëtawa, ¿jumat nanacar apnakapjjetäta? Jichhasti jumarojj uca jakenacat sipansa juc'ampi jan walinacwa lurapjjämajja —sasa. Ucatsti Lot chacharojj nuwjañwa kalltapjjäna, ucatsti puncu t'unsuñataquiw maqhatapjjäna,\n10. ucampisa Lot chachan visitanacapajj juparojj waythapisinwa uta mankhar wayuntjjapjjäna; ucatsti puncjja jist'antjjapjjänwa,\n11. ankanquir jakenacarusti juyqhuptayapjjaraquïnwa. Takeni chuymani jakenacatpacha waynanaccama, uqhamaw juyqhu uñjasipjjäna puncu taccäwisa karirapjjaraquïnwa.\n12. Visitanacasti Lot chacharojj sapjjaraquïnwa: —¿Yakha familianacamajj aca marcan utjtamti? Yokanacamampi, phuchanacamampi, tollkanacamampi, uqhamarac take cunatejj utjctam aca marcan ucanac irpjjarusjjam, ucatsti acat jayar sarjjapjjam,\n13. aca marcsti t'unjapjjäwa. Sintipunëjjewa Tatitu contra jucha luratanacapajja, ucatwa aca marcar t'unjañataqui qhitanipjjetu —sasa.\n14. Lot chachasti tollkanacapan ucaruw saräna, ucanacasti phuchanacapampi casarasiñataqui parlatäpjjänwa, ucatsti jupanacarojj saraquïnwa: —¡Sartasipjjam, ucatsti aca marcat jayar sarjjapjjam, Tatitu Diosaw aca marcjja t'unjani! —sasa. Ucampisa tollkanacapajj janiw Lot chachan aruparojj yäkapcänti,\n15. khanjtanjjepansti, angelanacajj Lot chacharojj sapjjänwa: —¡Janc'aqui sartasim! Jichhasti sarjjam aca marcata, warmimaru, pä phuchanacamampiru irpjjarusiwayjjam, janitejj jiwañ muncsta ucapachajja, nanacasti aca marcjja t'unjapjjäwa —sasa.\n16. Lot chachasti janiw janc'achascänti, ucatwa angelanacajj amparat waythapipjje, Tatitun jupat qhuyapayasitap laycu. Uqhamaraquiw warmiparusa, pä phuchaparusa waysuwayapjjäna, ucatsti marca ankäjjaruw irpanucjjapjjäna jan jiwapjjañapataqui.\n17. Cunapachatejj marca ankäjjancjjapjjän ucqhasti, mä angelaw saraquïna: —¡Jaltjjam, khespiñamataqui! Janipun kheparojj uñtanipjjamti, janirac sayt'apjjamsa aca vallenjja. Kollu tokenacar jaltjjapjjam khespiña munsta ucapachajja —sasa.\n18. Ucampis Lot chachajj sänwa: —¡Janiw tatanaca, achict'asipjjsmawa!\n19. Jumanacajj sinti jach'a asquinacwa lurapjjestajja, nayataquisti sinti suma jakenacäpjjtawa, khespiyapjjaraquistawa jacañajjsa, ucampis janiw nayajj kollu tokenacar sarquiristti, t'unjäwisti thaquinjja catjaraquitaspawa, ucatsti nayajj jiwaraquiristwa.\n20. ¡Uñtapjjam, qhayan mä jisc'a marca uñjta! Jac'anquiwa, ucaruw jaltjjapjjaraquiristjja. ¡Ucar jaltjjapjjam sapjjeta, jacañajj khespiyasiñajjataqui! ¿Chekpachansa jisc'aquejjay uca marcajja? —sasa.\n21. Ucatsti uca angelanacat maynïrejj sänwa: —Ist'smawa, ucatsti mayitamarojj jaysaraquïwa. Cuna marcattejj parlquista ucsti janiw t'unjcaraquïti,\n22. ucampisa ¡saram! uca marcar jaltjjam, janiraquiw cunsa lurcäti uca marcar puriñamcamajja —sasa. Ucatwa uca marcajj Zoar sasa sutichatajja.\n23. Cunapachatejj khanjtanjjäna, uqhamarac Lot chachas Zoar marcar purjjaraquïna ucqhajja,\n24. Tatitusti ninampi, azufrempwa Sodoma, uqhamarac Gomorra marcanacjjarojj puriyanïna,\n25. ucatsti take qhitinacatejj uca marcanacan jacapcäna ucanacampwa t'unjäna, uqhamarac take cunatejj uca vallen jilcäna ucanacsa k'alwa t'unjäna.\n26. Ucampisa Lot chachan warmipajja khepatwa jutascäna, ucatsti jupajj khepa uñtäna, ucatsti uca pachparuw jayu kala tucjjaraquïna.\n27. Khepärmanthi alwasti, Abrahamajj cawqhantejj Tatitumpi parlcatayna ucqharuw saräna,\n28. Sodoma, uqhamarac Gomorra marcanacwa uñtäna, uqhamarac take uca valle tokenaca, ucatsti uñjaraquïnwa ucsatjja mä jek'e maqhatasquiri, mä hornotjama.\n29. Uqhamwa Diosajj uca valle tokenquir marcanac t'unjäna, cawqhantejj Lot chachajj jaccän uca marcanaca, ucampis Abrahamat amtasïnwa, ucatwa Lot chacharojj uca chekatjja irpsuwayjjaraquïnjja.\n30. Uca khepatsti Lot chachajj Zoar marcan kheparañjja ajjsarayasjjänwa, ucatsti pä phuchapa irpjjarusiwayasinjja kollu tokenacaruw sarjjäna, ucanwa quimsanpacha mä putun jacapjjäna.\n31. Mä urusti jilïri phuchajj sullca phucharojj sänwa: —Awquisajj chuymanëjjewa, take acsa tokenacansti janiraquiw mä chachas utjquiti jiwasan casarasiñasataquejja, cunjämatejj waquisqui uqhama.\n32. Uqhamajj umjayañäni, ucatsti jupampiw iquintañäni, uqhamat jupatac wawanïñasataqui —sasa.\n33. Uca arumpachaw awquiparojj vino churapjjäna, ucatsti jilïri phuchajj jupampiw iquintäna, ucampis awquipajj janiw amuyascänti cunapacha iquintatapsa ni cunapacha sartjjatapsa.\n34. Khepa urusti, jilïri phuchajj sullca phucharojj saraquïnwa: —Masayp'ojj nayajj awquisampiw iquintta, uqhamajj jichharmajj umjayaraquiquiñäni ucatsti jupampiw jumajj iquintaraquïta, uqhamat panpachaniw jupatac wawanïñäni —sasa.\n35. Uca arumpachaw awquiparojj wasitat vino churapjjäna, sullca phuchasti awquipampiw iquintaraquïna, ucampisa Lot chachajj janiraquiquiw amuycänti cunapacha phuchapan iquintatapsa, uqhamarac sartjjatapsa.\n36. Uqhamaw Loten phuchanacapajj awquipataqui usur jakeptapjjäna.\n37. Jilïri phuchasti mä yokall wawa wawachasi, ucarusti Moab sasaw suticharaquïna, ucasti jichhajj moabitanacan awquipäjjewa.\n38. Sullca phuchasti mä yokall wawa wawachasiraquïna, ucatsti Ben-amí sasaw suticharaquïna, ucasti jichhajj amonitanacan awquipäjjewa.\n1. Abrahamasti cawqhanccäntejj ucatjja mistuwayjjänwa, Néguev tokenacaruw sarjjaraquïna, Gerar marcanwa jacaraquïna, ucasti Cades, uqhamarac Shur taypinquiwa.\n2. Uca marcan jaccasinsti, Sara warmipatjja: “Cullacajjaw” saraquïnwa. Ucatwa Gerar marcan Abimelec reyipajj Sara warmiru irptayani warmipäñapataqui;\n3. ucampisa uca arumajj Abimelec chachajj mä samca samcasïna, Diosasti uca samcanjja sänwa: “Jichhajj jiwätawa, cawquïri warmtejj irptayasincta uca warmejj casada warmïtap laycu” sasa.\n4. Ucampisa, cunjämatejj jupajj janïra uca warmiru llamct'cataynati, ucatsti sänwa: “Tata, ¿jiwayätati maynïru jan cuna ñankha lurquipansa?\n5. Abraham quipcaw nayarojj situ: ‘Cullacajjaw’ sasa, jupasa Abrahamajj ‘Jilajjaw’ saraquiwa. Uqhamasti nayajj take cunsa walic lurasctjja, janiraquiw cunsa jan wali amtañampejj lurcti” sasa.\n6. Diosasti samcanjja saraquïnwa: “Nayajj yattwa take cunsa mä suma chuymampi lurascatama. Ucatwa jani uca warmir llamct'aycsmatejja, uqhamat jan naya contra jucha lurascañamataqui.\n7. Ucampisa jichhajj uca warmjja chachapar irpjjaruyjjam, jupasti profetawa, juman jacañam laycusa achict'araquispawa, ucampisa janitejj chachaparu irpjjaruycjjätajja, chekpachansa jumampi, familianacamampejja jiwarapjjätawa” sasa.\n8. Khepärmanthi alwasti Abimelec chachajj sartasïnwa, ucatsti sirvirinacaparuw jawsäna, ucatsti take cuntejj samcascatayna ucanacwa yatiyi. Ucanac ist'asinsti, jupanacajj wal ajjsarapjjäna.\n9. Ucatsti Abimelec chachajj Abrahamaruw jawsayani, saraquïnwa: —¿Cuns aca lurista? ¿Cuna jan walsa jumar lursma, uqhamat aca jach'a jucha apaniñamataqui nayjjaru, uqhamarac jakenacajj-jjaru? Uqham lurañajj janiw waquisquiti.\n10. ¿Cunsa amuyayäta uqham jan wali lurasinjja? —uqham sasaw Abimelec reyejj Abrahamarojj säna.\n11. Abrahamasti saraquïnwa: —Nayasti amuyayätwa aca chekanjja Diosar ajjsarañajj jan utjatapa, inas ucata warmejj causa jiwayatïrista.\n12. Chekpachansa jupajj cullacajjapunïsquiwa, awquejjan wawaparaquiwa, janis taycajjan wawapäcchi ucasa, ucataracpï jupampejj casarasïyätjja.\n13. Cunapachatejj Diosajj awquejjan utapat irpsunjjetu ucatjja nayaw juparojj sista, cawqharutejj purcañäni ucanjja, nayatjja “Jilajjaw” sañapapuni —sasa.\n14. Ucatsti Abimelec chachajj Abrahamarojj Sara warmipjja irpjjaruyjjänwa. Ucjjarusti ovejanaca, vacanaca, esclavonaca, esclavanaca churaraquïna.\n15. Saraquïnwa: —Acajj marcajjajja, ajllisim cawqha chekas wali suma jacasiñamataquejj uca —sasa.\n16. Sara warmirusti saraquïnwa: —Cuntejj jilamar churcta ucajj waranka sencillo kollkewa, ucasti qhitinacatejj jumampïqui ucanac nayrakatan sumat uñt'atäñamataquïniwa. Janiw qhitis jumatjja cuna jan walsa parlañ puedcaniti —sasa.\n17. Ucatsti Abrahamajj Diosaruw mayïna, Diosasti Abimelec reyimpiru warmipampirojja c'umarachjjaraquïnwa. Sirvientanacaparusa c'umarachjjaraquïnwa wawanïpjjañapataqui.\n18. Sara warmi causaraquiw Diosajj Abimelec reyin utapanquir warminacarojj mutuyatayna jan wawanïpjjañapataqui.\n1. Tatay, janiquiy k'apisiñamamp tokentistati; janirac tipusiñamampis mutuyistati.\n2. Tatay, nayat qhuyapt'ayasita, ch'ama pisiw uñjasta, Tatay, wasitat c'umaraptayjjeta, takpach ch'aqhanacajjaw qhathatisqui.\n3. Ajayojjajj ajjsarañat qhathatisqui, jumasti, Tatay, ¿cunapachcamarac jan ist'quitätasti?\n4. Tatay, jutamaya, ajayojjarojj khespiyamaya, qhuyapayasiñam laycuy khespiyita:\n5. janiw qhitis jiwatanac taypin art'asquiristamti, ¿qhitirac mankhapachan jach'añchiristamsti?\n1. “Munat wawajjay, jan armasimti nayan yatichäwinacajjata; camachi arunacajjsti chuymamarupuni imam,\n2. ucatsti jaya maranacaw jacasïta, cusisitaw sarnakasiraquïta.\n3. Janipuni cunapachas armasimti munasiñampita cheka cancañampita; ucanacsti mä collarjama cuncamar warcuntasim. Chuymamarusti ucanacjja sum imaraquim,\n4. ucatsti sumaru uñjata, munataraquïyätawa Diosan nayrakatapana, uqhamarac jakenacan nayrakatapansa.\n1. Uca kollut sarakanipansti Jesusarojj walja jakenacaw arcapjjäna.\n2. Lepra usun mä jakeraquiw Jesusarojj jac'achasïna. Jupan nayrakatapar quillt'asisinsti, saraquïnwa: —Tatay, munsta ucajja k'omacht'ita —sasa.\n3. Jesusasti juparojj amparapampiwa lokjjatäna, ucatsti saraquïnwa: —Muntwa, k'omäjjtawa —sasa. Uca aru arscän ucspachaw lepra usupatjja c'umaräjjäna.\n4. Jesusasti juparojj saraquïnwa: —Jan qhitirus ucjj yatiyamti, jan ucasti sacerdoten ucar saram ucatsti uñacht'ayasiraquim. Moisesan yatichäwiparjam ofrenda churaraquim uqhamat jakenacajj c'umaräjjatam yatiñapataqui —sasa.\n5. Capernaum marcaru mantcasinjja Jesusarojj mä romano capitanaw wal achict'asïna,\n6. aqham sasa: —Tata, nayan uywatajjawa utajjan iquiñan usuntatäsqui, suchuptatawa, waliracwa janchipsa usuyasi —sasa.\n7. Jesusasti saraquïnwa: —Nayajj saräwa c'umaraptayiri —sasa.\n8. Capitanasti ucjjarojj saraquïnwa: —Tata, janiw asquïcti jumajj nayan utajjaru mantañamataquejja, jan ucasti lacamampiquiy arsumjja uywatajjan c'umaraptañapataqui.\n9. Nayasti jilïrinacan arsutaparuw sarnakta, uqhamarac soldadonacas nayan munañajjancaraquiwa. Cunapachatejj nayajj sistjja ‘Saram’ sasa, ucspachaw sari, maynirutejj ‘Jutam’ sistjja ucspacharaquiw juti, uywatajjarutejj cuna lurañarus qhitta ucqhajja, luriwa —sasa.\n10. Uc ist'asinsti Jesusajj wali musphataw uñjasïna, jupar arquirinacaparusti saraquïnwa: —Khanacwa sapjjsma, aca israelitanac taypinjja janiw aca chachjam iyawsañanjja maynsa jicjjatcti.\n11. Nayasti sapjjsmawa, waljaninacaw jutapjjani, inti jalsu toketsa uqhamarac inti jalanta toketsa, ucatsti kont'asipjjaraquiniwa Abrahamampi mank'añataqui, uqhamaraqui Isaac, Jacob ucanacampi, alajjpach suma marcanjja.\n12. Ucampis qhitinacatejj uca suma marcancañapäqui ucanacajja, anka ch'amacaru jakonucutäniwa; ucanwa wararipjjani, laca ch'acsa t'urusipjjaraquini —sasa.\n13. Jesusasti capitanarojj saraquiwa: —Utamar sarjjam, iyawsatamarjamaraquiw lurasini —sasa. Jupan uywatapasti ucspachaw c'umaraptayatäjjäna.\n14. Jesusajj Pedron utaparuw saräna, ucansti jicjjataraquïnwa Pedron taycch'iparu iquiñancasquiri wali calor usumpi usuntata.\n15. Amparapampi llamct'cäna ucapachaw uca calenturajj chhaktawayjjäna. C'umaräjjasinjja jupanacar sirviñwa kalltäna.\n16. Niya arumäjjän ucqhajja walja usutanacaruw jupan ucarojj apanipjjäna, ucanacasti ñankha ajayumpi mantatanacänwa. Jesusasti mä sapa arsutapampiquiw uca ñankha ajayunacarojj ankaru alissüna, uqhamaraqui yakha usutanacasa waliptayataraquïnwa.\n17. Take acanacasti phokhasiscänwa Isaías profetan arsutaparjama aqham sataparu: “Jupaw api jiwasan usunacasa, uqhamarac chhojjrinacasa” sasa.


Venezuela markanx unxtasiwinakax juk’ampiw utji, sitios web ukat tiliwisyun ukan jan yatiyäwinak yatiyapxañanakapatakiw jark’t’apxi · Global Voices Aymarata\nQillqiriMarianne Díaz Hernández\nJaqukipäw uñt'ayata/apkatata 10 Qasäwi phaxsi 2017 1:06 GMT\nAka blog ullart'apxañäni English, Malagasy, Español, Français, Deutsch, English\n«Navegar con Libertad» de IPYS uka pajinan qalltañ uñacht’äwinakapa.\nUrurüru 7 uru qasawi phaxsit qhantat pacharux venezola-nkir cibernauta-nakax canal de televisión web Vivoplay ukar janiw mantañ atxapxänti. Yaqhanakax VPITV ukat El Capitolio TV ukanakarux janirakiw mantañjamaxit sasinw yatiyapxäna.\nAka canalanakamp ukat yaqha canalanakampix Caracas markan unxtasiwinakax utjki ukanak chiqak uñacht’ayapxatayna, uka unxtasiwix Nicolás Maduro irpirimp jan iyawapk jupanakan amtatataynawa. Unxtasiwix qasaw phaxsi qalltatpach utjawayatayna, Corte Suprema Parlamento uksan irnaqäwinak askirjam uñjapxañap mayipxatayna.\nLuis Carlos Díaz, periodista ukat Global Voices uksan qillqirix prueba de Traceroute ukan uñt’ayatayna, conexión ukax tukusxakiwa ukat apnaqirinakarux VPN (redes virtuales privadas) naktayapxam sasin iwxt’atayna ukhamt conecta-siñataki .\n#Censura: VPN naktayasipxama. Venezolanos uñch’ukirinakan pajinanakapax jark’antatjamakiwa.\nAkax sitio web @VivoPlayNet ukawa. pic.twitter.com/grHiiDYgJm\nVivoplay ukax wali uñch’ukitapuniwa, medios tradicionales 2014 maran sartasiwinak imt’apxi, kunalaykutï Comisión de Telecomunicaciones ukax kawkïriy unxtasiwinakatï yatiychin ukarux juchanchataniw sasinw säna.\nJan cable-ni jan canal-ani ukat @vivoplaynet ukar mantta. Juk’a chanitakikiwa\nONG local VEsinfiltro,ukax janiw Vivoplay ukak jark’atakiti jan ukax yaqha pä canalax jark’atarakiwa, Asamblea Nacional ukax sesiones ukanak uñt’ayiri ukampachaw jark’ata, sistema de nombre de dominio (DNS) ukamp jark’atawa.\nInstituto Prensa y Sociedad (IPYS) uksat mä nayra yatxatäwix servicio de internet uksan unch’ukirinakax yaqhipachax DNS uka apnaqapxi ukatx servidores de nombres de dominio ukax mayiwinakarux janiw jasak jayskaspati sasinw yatiyapxi. Kunapachatï mä sitio web ukax DNS uksatuq jark’atach ukhax servidor ukax janiw jayskiti, kunapachatï sitio web uksar mantä sapkat ukhax janiw sasinw jaysapxätama.\nA VPITV, kimsïr canalaw jark’ata, juywis 6 uru qasawi phaxsit yatiyäwinakap khuchhuqapxatayna, pallapallax VPITV ukan camarógrafo-paruw katuntatayna, Elvis Flores, Caracas markan unxtasiwinakax utjk ukwa chiqak uñt’ayasktayna. Flores jilax pallapallanakamp nuwjatataynawa. Kimsaqallqu pachaw jist’xayasitatayna ukhat antutxapxatayna ukatx VPITV canalax wasitat mistxatayna. Yaqhip sitios web ukanakanx YouTube uksaw uñt’ayasipki, jilïr irpirix internet utjañapatakix llakiskiw sasin yatiyapxarakïna, venezolanos jupanakatakix markan yatiyäwinakap yatiñatakix ch’amakinwa.


Isaías 62 - Holy Bible [Aymara Bible 1997] - (Isa 62)\nSión, jumar munatajj laycojj janiw amuct'cäti, Jerusalén, jumar munatajj laycusti janiw samarcaraquïti, atipjañamajj khantati khanar uñtata c'ajañapcama, khespiyasiñamasti mä ninar uñtata khanañapcama.\nMarcanacajj khespiyasiñamwa uñjapjjani, take reyinacaraquiw c'ajquir cancañamjja uñjapjjani. Ucapachaw jumataquejj mä machak sutejj utjani, pachpa Tatituw uca sutjja churaraquïtam.\nTatitu Diosaman amparapansti, jumajj mä suma reyinacan coronapäyätawa.\nJaniraquiw mayampsa: “Apanucuta” sasajj siscjjapjjätamti, orakemarus janiraquiw: “Tucjata” sasajj siscjjapjjaniti, jan ucasti sutimajj: “Nayan ajllisita” satäniwa, orakemasti: “munat warmejja” sataraquïniwa. Jumajj Tatitun ajllitapätam laycu, jupasti orakemataquejj munat chachar uñtataraquïniwa.\nCunjämatejj mä waynajj mä tawakompi casarasejja, uqhamaraquiw Diosajj jumarojj esposapata catokasjjätam, wasitatwa sayt'ayjjätam; jumampisti c'uchiquiw jacasiraquini, cunjämatejj mä chachajj warmipampejj cusisejj uqhama.\nJerusalén, perkanacamarusti uñjirinac uchta, jupanacasti uruy arumaw sapjjaraqui: “Tatitur arnakasirinacajj jan amuct'apjjamti,\njan samarayapjjaraquimsa, Jerusalenar wasitat sayt'ayañapcama, take acapacha jakenacan yupaychañapcama.”\nTatitusti ch'amani cupi amparap aytasaw juramento luri: “Janipuniw mayampsa uñisirinacamampejj juman trigomjja mank'aycäti, janiraquiw jaya marcat jutir jakenacampis vinomjja umaycäti, ch'amamampi jicjjatatäsquiwa;\njan ucasti jumanacpachaw cosecha apthapisisipcäta, mank'asipjjätawa, ucatsti nayaruw yupaychapjjaraquitäta; uvanacsti jumanacaw apthapisisipcäta, vinsa umasisipcaraquïta, nayan kollan templo ankäjjanacapanjja.”\nMistupjjam, puncunac chek mistupjjam, marcajjataquisti thaqui waquichapjjam. Uca thacsti wali amuyumpi lurapjjaraquim, kalanacsa k'al willsupjjam; marcanacar jawsañataquisti mä wiphala sayt'ayapjjaraquim.\nTatituw acjja yatiyascaraqui aca orake tucuscama: “Sión marcarusti, sapjjaraquim, ‘Khespiyirimajj purinjjewa’ sasa. Tatituw marcapar khespiyasiñjja wasitat apasinjje.”\nIsraelitanacarusti: “Kollan marca”, “Tatitun khespiyatanacapa”, Jerusalenarusti: “Munat marca”, “Jan apanucut marca” sasaw sutichapjjaraquini.


Mateo 27 - Holy Bible [Aymara Bible 1997] - (Mat 27)\nCunapachatejj niya khanjtanjjän ucqhajja, takpach judionacan jilïrinacapaw amtapjjäna, sacerdotenacan jilïrinacapampi, chuymani jilïrinacampi Jesusar jiwayañataqui.\nJuparusti ñach'antatwa apapjjäna Poncio Pilaton ucarojja.\nAljantir Judasasti, Jesusar jiwayañapatac catuntat uñjasinjja wali llact'asïna catuyatapatjja, ucatwa uca quimsa tunca kollkjja sacerdotenacan jilïriparu chuymani jilïrinacampirojja cutt'ayjjäna.\nJupanacarusti saraquïnwa: —Nayajj juchanïtwa mä jan juchanir catuntayañataquejja —sasa. Ucjjarusti mayninacajj sapjjaraquïnwa: —Jichhasti, ¿cunarac ucasti nanacataquisti? ¡Jumay cunarus tucuscamjja! —sasa.\nUcatwa Judasajj uca quimsa tunca kollkjja templor willintawayasin sarawayjjäna. Jupasti jaychcatasiraquitaynawa.\nSacerdotenacan jilïrinacapasti uca kollkjja aptapjjaraquïnwa, ucatwa aqham sas sapjjäna: —Janiw uca kollkjja ofrendanacamp chica imcsnati, wilampi ch'ajjch'sutätap laycu —sasa.\nJupanaccam amtasinsti aqham arust'asipjjäna mä orake alañataqui, ucasti sutichataraquïnwa “Sañu Luririn Orakepa” sasa. Uca orakesti waquichatänwa jaya marcat jutirinacar imañataqui.\nUcatpï uca orakejj jichhürcama “Wila Orake” satajja.\nUqhamatwa Jeremías profetan arsutapajj phokhasïna: “Uca quimsa tunca kollke aptasinjja, (Uca alasti israelitanacan uchatänwa),\nsañu luririn orakepwa alapjjäna, cunjämtejj Tatitojj nayar sisquitu uqhamarjama.”\nJesusajj marca apnakerin nayrakatapar irpatänwa. Marca apnakeristi jisct'araquïnwa: —¿Jumätati judionacan reyipajja? —sasa. Jesusasti saraquïnwa: —Uqhamawa, jumaw sistajja —sasa.\nCunapachatejj sacerdotenacajj uqhamaraqui chuymani jilïrinacas jupar juchañchapjjäna ucqhajja, amuquïnwa; janiw cuns arscänti.\nPilatosti Jesusarojj sänwa: —¿Janit ist'cta cuntejj juma contra sapqui ucjja? —sasa.\nUcampis Jesusajj janiw mä arumpis juparojj arusjjatcänti, ucatwa Pilatojj mayjt'ata uñjasïna.\nUcürunacanjja judionacajj saräwinacaparjamaw lurapjjerïna. Uca fiesta urunjja mä preso antutapjjerïna marcan mayitaparjama.\nUtjaraquïnwa mä wali uñt'ata preso, Barrabás sata.\nUqham tantacht'atäsquïpanwa jupanacarojj Pilatojj jisct'äna: —¿Cawquïrirus jumanacajj aca paninita antutañajja munapjjtajja, Barrabasaruti, jan ucajj Cristo satäcaraqui uca Jesusarucha? —sasa.\nPilatojj amuyänwa uca jakenacajj envidiatac Jesusar catuntayatapa.\nJupajj uqham kont'atäscän tronopan ucapachajja, warmipaw aqham juparojj jamasat säna: —Jan cuns luramti uca jan juchan jakempejja, jichha arumaw jan wali samcasta uca jake laycu —sasa.\nUcampis sacerdotenacan jilïripasa, uqhamarac chuymani jilïrinacasa, jakenacarojj amtayapjjänwa Barrabasan antutatäñapataqui, Jesusasti jiwayatäñapataqui.\nMarca apnakeristi wasitat jupanacarojj jisct'äna: —¿Jumanacajj cawquïrirus aca paninita antutañajj munapjjta? —sasa. Jupanacasti sapjjänwa: —¡Barrabasar antutam! —sasa.\nPilatosti jupanacarojj wasitata jisct'äna: —¿Cunarac lurästi Jesusampisti, qhititejj Cristo satäqui ucampejja? —sasa. Ucarojj takeniw mayac sapjjäna: —¡Ch'accatatäpan! —sasa.\nPilatosti jupanacarojj sänwa: —¿Cuna jan walpunsa jupajj lurataynajja? —sasa. Wasitat jupanacajj sasipcaquïnwa: —¡Ch'accatatäpan! —sasa.\nCunapachatejj Pilatojj take cunas jan asquiru saratap amuyäna; jan ucasti ch'ajjwanacaw juc'ampi sartäna ucqhasti, uma aptayasinïna, ucatsti amparapjja uca umampiw jarekasïna jakenacan nayrakatapana aqham sasa: —Janiw nayajj cuna juchanïctsa aca jan juchani jaker jiwayañataquejja, jumanacac cunarus tucuyasjjapjjam —sasa.\nTake jakenacaraquiw ucjjarojj mayac arsupjjäna: —¡Nanacaw wawanacajjamppacha juchanïpjjä uca jaken jiwäwipatjja! —sasa.\nPilatosti Barrabasarojj antutjjänwa, ucatsti Jesusarojj jawk'jayänwa, ch'accatatäñapataquiraquiw catuyäna.\nMarca apnakerin soldadonacapasti palacioruw Jesusarojj irpjjapjjäna, takpacha soldadonacaruraquiw jupan jac'aparu jawsthapïna.\nIsinacapsti apsupjjaraquïnwa, ucatwa mä wila color isimpi juparojj isintayapjjäna.\nP'ekeparusti mä ch'aphi corona uscupjjaraquïna, cupi amparaparusti mä vara churapjjaraquïna. Ucatsti jupan nayrakatapar quillt'asisinjja wal larusipjjäna, sapjjaraquïnwa: —¡Jach'achatätaw judionacan Reyipa! —sasa.\nUcatsti thuscatapjjänwa, varapa amparat aparasinjja p'ekepatwa jawk'anokapjjäna.\nUqham jupat wal larusisinjja wila color isip aparapjjäna, ucatsti ch'accatatäñapataquiw apapjjäna.\nMarcat mistcasinjja mä jakeruw jicjjatapjjäna. Jupasti Cirenenquirïnwa, sutipasti Simón sata. Juparuraquiw Tatitun crusapjja apayapjjäna.\nUqhamatwa puripjjäna Gólgota sat chekaru, ucasti Calavera sañ muni.\nCh'accatatäjjän ucqhajja, soldadonacajj suertenac willtapjjäna Jesusan isinacap jaljasiñataqui. Uqhamatwa profetan arsutapajj phokhasi: “Isejj-jja suertenac willtasinwa jaljasjjapjje” sasa.\nKont'asisinracwa juparojj uñch'uquisipcäna.\nP'eketa patäjjarusti mä jach'a letrero uchapjjaraquïna, cunattejj uqham jiwayatäcän uca. Ucasti aqham sänwa: “Acajj Jesusawa judionacan Reyipa” sasa.\nJupamp chicasti pani lunthatanacaraquiw ch'accatatäna, maynïrejja cupëjjaparu, maynïristi ch'ekäjjaparu.\nJupan jac'apa pasapcän ucanacasti wal tokepjjäna p'ekenacapsa qhiwisa,\naqham sasa: Jumajj sistawa: “Templjja pamparuw tucuyä, ucatsti quimsürut sayt'ayä, sasa. Jichhajj juma quipca khespiyasim. Chekapuni Diosan Yokapästa ucajja, crusatsa sarakaniraquim” —sasa.\nUca quipcracwa sacerdotenacan jilïrinacapas juparojj sawcasipjjäna, ley yatichirinacamp cuna, fariseonacasa, chuymani jilïrinacasa, ucat jupanaccamajj parlasipjjäna:\n“Jupajj yakhanacarojj khespiyiwa, ucampis jupa quipcarusti janiraquis khespiyasiñataqui ch'amanïquitï. Chekapuni Israelan Reyipächi ucajja, crusat sarakanpan ucatwa jiwasajj iyawsapjjañäni.\nNiyaquitejj Diosar wal catuyaschejja, jichhajj Diosajj juparojj khespiypanaya, juparojj chekapun munchi ucajja. Jupasti: ‘Diosan Yokapätwa’ saraquisä,” sasa.\nJupampi chica ch'accatatäcän uca lunthatanacasa Jesusarojj tokepjjaraquïnwa.\nUcapachaw take orakpachajj ch'amact'äna, chica urut kalltasina quimsa horascama.\nUca quipca horasaraquiw Jesusajj wali jach'at art'äna: “Elí, Elí, ¿lama sabactani?” sasa. (Ucasti sañ muni: Diosajjay, Diosajjay, ¿cunats aqham nayar antutt'asista?)\nMä kawkhaninacajj uqham sir ist'apjjaraquïnwa, jupanacasti sapjjänwa: —Elías profetaruw jawsasqui —sasa.\nMaynisti uc ist'asinjja ucspachaw mä esponja aptanïna vinagreru chilltasinsti mä lawar usct'asinwa lacapar apcatäna umt'añapataqui.\nUcampis mayninacajj sapjjänwa: —Suyt'am, uñjañäniwa, inas Eliasajj jupar khespiyir jutchini —sasa.\nJesusasti wasitat jach'at art'asiraquïnwa, ucatsti jiwt'awayjjänwa.\nUcapachaw templonquir uca jach'a cortinajj payaru ch'iyjtawayjjäna, amstat kalltasina aynachcam tucuyasa. Orakes qhathatiraquïnwa, karkanacasti ch'iyatattaraquïnwa.\nSepulturanacas jist'artaraquïnwa; Diosar iyawsasa jiwirinacas jacatatapjjaraquitaynawa,\nucatsti mistunjjapjjänwa. Cunapachatï Jesusajj jacatatawaycän uca khepatjja Jerusalén kollan marcaruw mantapjjaraquïna, ucansti walja jakenacaraquiw uñjapjjatayna.\nUcanccän uca capitanasti mayninacampejja, orak qhathatimpi, uqhamarac yakhanacampi uñjasinjja wal ajjsarapjjäna, ucat sapjjaraquïna: “Chekpachapuniw aca jakejj Diosan Yokapäpacha” sasa.\nUcancapjjaraquïnwa walja warminaca qhitinacatejj jayatac uñch'uquisipcäna, jupanacasti Galileatpachwa Jesusarojj arcapjjatayna, yanapt'apjjaraquitaynawa.\nUcanacamp chicasti ucancaraquïnwa María Magdalena, Joseanpin Jacobompin taycap Mariasa, Zebedeon yokanacapan taycapasa.\nArumt'añataquëjjän ucapachajja, mä wali kamir jakew jutäna, José sat sutini. Jupasti Arimatea marcanquiriraquïnwa, Jesusan arquiriparaquïnwa.\nJupasti Pilaton ucwa saratayna, ucat Jesusan janchipa mayiraquïna. Pilatosti Jesusan janchipajj churatäjjañapataquiw arsüna.\nJoseasti Jesusan jiwat janchipjja mä ko'ma sabanaru llawuntasinwa apjjäna.\nJupataqui waquichatäcänsa uca sepulturaruraquiw imjjäna, ucasti mä karkaru p'iyatänwa. Mä jach'a kalampi puncupar atintawayasinsti sarawayjjänwa.\nUcancascaraquïnwa María Magdalena, maynïri Mariasa, sepulcro nayräjjan kont'ata.\nUca khepatsti, samarañ urutaqui waquichasisinjja, sacerdotenacan jilïrinacapajja, fariseonacampi, chuymani jilïrinacampejja Pilaton ucaruw sarapjjäna,\nsapjjaraquïnwa: —Tata, nanacajj amtasipjjaractwa cuntejj uca c'ari parlir jakejj siscänsa uca. Jupasti saraquïnwa: ‘Quimsürut jactawayjjä’ sasa.\nJumasti quimsürpachataqui guardia uscum, discipulonacapajj jan arum jutasin apasjjapjjañapataqui. Inampis jupanacajj jakenacarojj sapjjaspan: ‘Jiwatat jactjjataynawa’ sasa. Uqhamäspa ucajja, uca khepa c'arïquis ucajj nayrirïquis ucat sipansa juc'amp jan walïspawa —sasa.\nPilatosti jupanacarojj sänwa: —Acajj guardia soldadonacajja. Sarapjjamaya jichhajj ucat uca sepulcro uñjayapjjam, cunjämtejj jumanacajj amuyapctas uqhamarjama.\nJupanacajj sarasinjja uqhamwa lurapjjäna. Mä sellompiraquiw uca jach'a kaljjarojj sellt'apjjäna. Soldadonacarusti uñjapjjañapataquiw jaytanipjjaraquïna.


México markanx mä cárcel de alta seguridad uksatx mä thaqhat jaqiw jamasat mistuwayxatayna · Global Voices Aymarata\nJaqukipäw uñt'ayata/apkatata 15 Willka kuti phaxsi 2015 1:57 GMT\nAka blog ullart'apxañäni čeština , Español\nJoaquín Guzmán Loera (alias el “Chapo Guzmán”) sutimp uñt'atax mä «centro penitenciario de máxima seguridad» uksat México markan jamasat mistuwayxatayna. Maymara anata phaxsin wasitamp katuntawayapxatayna, jupax narcotraficante mexicano ukhamanwa ukampirus Estados Unidos markanx Oficina Federal de Investigaciones (FBI) ukhamarak jilïr irpirinakatx «Uka chachax uraqpachan thaqhataw sasin uñt'atänwa».\n12 uru willka kuti phaxsit qhantati pachax Comisión Nacional de Seguridad mexicana ukax yatiyäwix uñt'ayiwa. Guzmán jupax Centro Federal de Readaptación Social No.1 «Altiplano» uksat jamast mistuwayxatayna, nayra sutipax «Almoloya» satawa.\nChapo Guzmán jupax Cártel de Sinaloa uka p'iqinchiripkjamawa, ch'axwawinw contra el narcotráfico ukanw 2006 maran chikanchasiwayatayna, ukanx walja jaqiw chhaqharawayapxatayna.\nMaymarax katuntäwipat wal amparanaks t'axllisiyäta, #ChapoGuzman jichhürunx k'umtwa ukham jamasat sarxapxi ukar jan suma unch'ukiw utjatapata.\n#ChapoGuzman jupan payïr jamasat sarxatapa. Walja OADPRS ukanax akatx uñt'ayañapawa\nMexico markax #ChapoGuzman jupan jamasat mistutapampx pantjasiwa\nQhisphiyatatwa, libre soy, si me agarran, me escapareeeeee libre soy, libre soy….. Atte.. El Chapo #ChapoGuzman pic.twitter.com/vP0H3nYWV6\nGuzmán jupax máxima seguridad México markanx 2001 maranw jamasat mistuwayarakitayna, ukapachax Vicente Fox jupaw jilïr irpiri ukhamaskatayna. Chapo jupax paykutiw ukham jamasat sarxatayna.


Chulumani tuqin chhijiw utjawayi | Radio San Gabriel\nLunes, Mayo 28, 2018 - 15:34\nWasuru willkürurukipana, ukampis pä tunka paqallquni urunaka maykipkipanx aka llamayu (mayo) phaxsitx mä chhijiw (Accidente de Tránsito) utjawayi. Ukasti khaysa Yungas junt’u uraqikis ukawjana, Sector Huancané Comunidad Poxi tuqiwjan uka chhijix utjawayi. Uka chhijitx pani usuchjatanakat ukhamaraki kimsa jiwatanakat yatisi.\nUka autux qurumrantawaychispaya ukham Chulumani tuqin Policía uksankirinakax yatiyapxi. Uka autunx suxtaniy sarasipkchispana ukham qhanchapxi. Chulumani uka qullayasiñ utan usuchjatanakax jikxatasi sawayapxiwa. Jupa usuchjatanakan sutinakapax aknirinakawa: José Ramos 40 marani ukatsti Luis Veles Luna 40 marani. Ukatx jiwatanakan sutinakapax akanakawa: Delia Machicado Mamani 31 marani, Ovidio Quispe Quispe 36 maranakani, Edgar Mamani Blanco 28 marani.\nUkham llakis utjawaykipanx khitinakatix Policía uksankirinakax iwjt’apxarakiwa, jan kunas ukham chhijinak utjaskañapatakix jan autu apnaqirinakax sinti t’ijupxañapa uka thakhin ukham chhijinak utjiritap yatitakipana.


2 Samuel 24 - Holy Bible [Aymara Bible 1997] - (2Sam 24)\nTatitusti wasitatwa israelitanac toke colerasiraquiquïna, ucatsti Davidaruraquiw jupanac toke amtayäna, mä censo aptañapataquiraquiw arsuraquïna, Israel marcata, Judá marcampita.\nUqhamasti reyejj Joab chacharuw ordenäna, jupasti reyin ejercitopan jach'a jilïriparaquïnwa; ucatsti saraquïnwa: —Jichhajj Israel oraken tribunacapjja k'alwa sarnakanïta, Dan sisqui ucqhata Beerseba sisqui ucacama ucatsti take jakenacaru censo aptaraquim, nayan yatiñajjataqui kawkha jakenacas utji uca.\nUcampisa Joab chachajj reyirojj saraquïnwa: —Tatitojja, cawquïritejj jach'a reyin Diosapäqui ucajj yapjjatpan patac ucqhampi, ucatsti jach'a reyejj jacaracpan ucanac uñjañataqui; ucampisa, ¿cunataquirac jach'a reyisti muni mä censo aptañsti? —sasa.\nUcampisa reyin arsutapajj Joab chachataquejj janiw juc'ampi parlañjamäcänti uqhamaraqui ejerciton jilïrinacapataquisa, uqhamasti Joab chachasa, uqhamaraqui ejerciton jilïrinacapasa reyin nayrakatapatjja mistunjjapjjänwa, ucatwa Israel marcan censo aptapjjaraquïna.\nJordán jawira maqhatawayapjjäna, Aroer marcatwa kalltapjjäna, cawquïri marcatejj valle taypina jicjjatascän ucata, Gad uqhamaraqui Jazer sisqui ucsaru sarañanquiwa.\nUcatsti Galaad uqhamaraqui Cades sisqui ucsanacaruw sarapjjaraquïna, hitita jakenacan marcapana. Ucatjja Dan sisqui uca chekaruw puripjjäna, Dan sisqui uca chekatsti cuttanjjapjjaraquïnwa Sidón sisqui uca tokenjama.\nUcatsti Tiro sisqui uca chekan mä jach'a guerran nuwasiñataqui utjcän uca chekarus sarapjjaraquïnwa, uqhamaraqui heveonacana, cananeonacana take marcanacaparu, Judá oraken aynacha tokeru mistuñcama cawqhancquitï Beerseba sat marcajja ucqhacama.\nLlätunca phajjsina, pä tunca uru sarakatarusti, take orakpacha sarnakasasti, Jerusalén marcaruw purinjjapjjäna.\nJoab chachasti reyiruw catuyjjaraquïna kawkhatejj censon aptatäcäna take ucanaca, ucatsti yatisiraquïnwa, Israel marcanjja quimsakallko patac waranka jakenaca utjatapa, jupanacasti guerraru sarirjamäpjjaraquïnwa, Judá orakensti pheska pataca waranka jakenacaw utjaraquïna.\nUcampisa Davidajj chuymapanjja juchanjamaw amuyasïna uca censo aptayasajja, ucatwa Tatitur saraquïna: —Nayajj mä jach'a jucha lurta aqham censo aptayasajja. Ucatwa Tata, jichhajj achict'assma aca uywataman juchapa perdonañamataqui, mä pisi chuyma jakjamaw cunsa lurtjja —sasa.\nKhepärmanthi alwasti, cunapachatejj Davidajj sartasiscäna ucapachasti Tatitojj Gad profetaruw saraquïna, cawquïrirutejj Davidajj jisct'asïna ucaru:\n“Davidar uñjiri saram, ucatsti nayan sutejjaru saraquim, nayajj juparu quimsa amtäwinac churä, ucatsti ajllispan, cuntejj jupajj nayan lurañajj munqui uca” sasa.\nGad profetasti Davidar uñjiriw sararaquïna, ucat jisct'araquïna: —¿Cunsa jichhajj munta, aca marcan pakallko mara mach'a utjañapa, jan ucajj quimsa phajjsi uñisirinacaman arcnakatäña, jan ucajj quimsa uru mä jach'a usu aca marcan utjañapcha?. Uqhamasti jichhajj amuyt'asim, qhitanquitu ucaru yatiyjjañajjataqui amuyt'asitamarjama —sasa.\nDavidasti Gad profetarojj saraquïnwa: —Janiw cun lurt'irjamäctsa. Jichhajj waliquïspaw Tatitun amparaparu catuyasjjañasajja, qhuyapayasiñapasti wali jach'awa, janiw waquisquiti jakenacan amparanacaparu jalt'añasajja —sasa.\nUqhamasti Tatitojj mä jach'a usu apayanïna take Israel marcaru, ucärmanthi alwat kalltasina, cunürutejj tucusiñapäcäna ucacama, uqhamasti Dan sisqui uca marcata, Beerseba marcacamasti pakallko tunca waranka jakenacaw jiwarapjjaraquitaynajja.\nCunapachatejj angelajj Jerusalén marcaru niya t'unjañampïscän ucapachasti, Tatitojj chuymapan amtaraquïnwa uca jach'a jan wali luratapa, ucatwa angelarojj saraquïna: “¡Ucqhacamaqui, jan juc'ampi lurcjjamti!” sasa. Ucapachasti Tatitun angelapajj cawqhantejj jebuseo Arauna jakejj trigo jawk'cäna ucqhanwa jicjjatasiraquïna.\nCunapachatejj Davidajj uca marcaru ñankha lurir angelaru uñjcän ucapachasti saraquïnwa Tatiturojja: —¡Nayaw jucha lurtjja! ¡Nayaw juchanïtjja! Ucampisa ¿cunsa aca jan juchaninacajj lurapjje? ¡Nayasti achict'asiracsmawa, mutuñamajj nayjjaru, uqhamaraqui familiajj-jjaru puriñapa! —sasa.\nUca pachpa uruw Gad sat chachajj Davidan ucar saräna, ucatsti saraquïna mä altar sayt'ayañapataqui cawqhantejj Arauna jebuseo jakejj trigo jawk'cäna uca chekaru.\nUqhamasti Davidajj cuntejj Gad chachajj Tatitun arsutapat siscatayna uca luririw sararaquïna.\nArauna jakejj jayatacwa uñch'uquiscäna, ucatwa uñjäna reyimpiru, uqhamaraqui sirvirinacapampiru jupa tokeru jutasipquiri.\nUcatjja Arauna jakejj nayrar sartawayasinwa reyin nayräjjapan quillt'asiraquïna, aqham sasa: —¿Cunatsa naya sirvirimaru uñjt'iri jutta, jach'a rey? —sasa. Davidasti saraquïnwa: —Trigo jawk'añ chekawjam alasiñ munta, uca chekar Tatitutaqui mä altar sayt'ayañajjataqui, uqhamat aca jach'a usojj marcat sarjjañapataqui —sasa.\nArauna jakesti saraquïnwa: —Jach'a reyejj catpan aca orake, ucatsti cuntejj munqui uca luraracpan, nact'at ofrendanacsa Tatitur loktaracpan. Acan utjiwa orko vacanacajj sacrificio loktañataqui, uqhamaraqui jawk'añanacasa, yugonacasa waliraquïspawa uca sacrificio ninaru naqhantayañataquejja.\n¡Take acanacsti jach'a reyiruw churjjta! —sasaw Arauna jakejj arsüna. Uqhamarus Arauna jakejj sascaquïnwa: —¡Uqhamatcha jach'a reyejj Diosan chuymapar purt'quiri take cunsa luraspan! —sasa.\nReyisti saraquïnwa: —Janiw luratajjajj Diosatacjamäcaspati. Jan ucasti take aca orakemjja alañajjapuniwa, kawkhäquitejj alapajj uca pagasa, janiraquiw Tatiturojj cunatejj jan alanïqui uca ofrendanac churcaraquiristti —sasa. Uqhamaw Davidajj uca orake aläna, uqhamaraqui uca orko vacanacatsa alapa pagaraquïna pheska tunca sencillo kollkenaca,\nucanwa Tatitutaquejj mä altar sayt'ayaraquïna, nact'at ofrendanaca, sumar mantaña sacrificionacwa loktaraquïna Tatiturojja. Uqhamasti Tatitojj Davidan mayisitanacaparojj ist'araquïnwa, cuntejj jupajj marcataqui maycatayna ucanaca, ucatwa uca jach'a usunacajj marcatjja chhaktawayjjaraquïna, take Israel orakpachata.


Josué 18 - Holy Bible [Aymara Bible 1997] - (Jos 18)\nCunapachatejj Israel marcajj take orakenac catuntañ tucuyatayna ucqhajj Silo chekaruw tantachasipjjäna ucan Diosampi mä suma amtäwiru mantañataqui uqhamarac Tatitumpi Jiquisiñ Carpa sayt'ayasa, uqhamarus takpach marcanacaruraquiw atipjapjjaraquïna.\nUcampis pakallko Israel tribunacajj janïraw cuna oraksa catokapcänti.\nUcatwa Josué chachajj Israel jakenacaru säna: “¿Cunapachcamarac jumanacasti aca orakenac jan catuntasipjjäta? Awquinacaman Tatitu Diosapajjay aca orak churapjjstamjja.\nJichhasti quimsa jakenac ajllipjjam sapa tributa, ucatsti nayaw qhitä jupanacaru take uca orakenac uñjiri sarapjjañapataqui, ucatsti yatiyapjjetaniw cunjämas uca, uqhamat uca orakenac laquintasipjjañamataqui.\nAca jakenacaw uca orakenacjja pakallkoru jaljapjjani, Judá tribojj aynach tokeruw kheparjjaraquini, uqhamaraqui Josean wawanacapas amsta tokeru.\nUcjjarusti jupanacajj uca orakenac pakallkoru jaljapjjani ucqhajj yatiyapjjetaniwa cunjämätaynas uca, ucatwa nayajj Dios nayrakatana jaljapjjäma.\nUcampis levitanacarojj janiw cuna orakes churascaniti, jupanacarojj Diosar sirviñaw wact'i uca laycu. Ucampis Gad sat triburu, Rubén sat triburusa, uqhamaraqui chicat Manasés triburusa, orakejj churatawa Jordán jawirat inti jalsu tokena, cawquïrtï Diosan sirviripa Moisesajj churqui uca” sasa.\nCunapachatejj uca jakenacajj sarañataqui janc'aquïpjjan ucqhajj Josué chachajj jupanacarojj sänwa: “Sarapjjam uca orakenac uñatatiri ucatsti jalanokanipjjam, uqhamarac mäqui cuttanipjjam naya thiyaru, nayaw ucat aca Silo chekan Dios nayrakatan suertetcama uca orakenac churä” sasa.\nUqhamaw uca jakenacajj take uca chekanac uñatatanipjjäna, ucatsti take marcanacjja pakallkoruw jaljapjjäna, uqhamaraqui take ucanacjja sumwa kellkt'anipjjäna, ucatsti Silo campamentoruw cuttanipjjäna Josué chacharu yatiyañataqui.\nUcatsti Josué chachajj Dios nayrakatan uca orakenacjja israelit jakenacar suertetcam churäna Silo sutini chekana.\nCunapachatejj suerteta orakenacajj churatäna ucqhajj Benjamín triburojj Judá tribun orakepampi uqhamarac José tribun orakepampi chica taypiruw wact'äna.\nUca oraken korpapajj amsta chekata kalltanïna Jordán jawir toketa, Jericó marca amsta toke pasäna, uqhamaraquiw sarascaquïna kollu tokenjama inti jalanta tokeru, ucat Bet-avén sat wasararu tucuyañataqui.\nUca chekatsti sarascaquïnwa Luz sat chekaru (cawqhatï Betel satäcaraqui) uca aynacharu, ucatsti sarakänwa Atarot-adar sat kollu chekaru, cawquïritï Bet-horón sutin lugaräqui uca aynacharu.\nUcjjarusti korpajj cuttänwa Mediterráneo sat jach'a kota tokeru, mä kollun aynach thiyapanjama, Bet-horón uñcatasinjama, Quiriat-baal chekar puriñcama, cawquïritï Quiriat-jearim sutinïcaraqui uca chekacama, cawquïritï Judá triburu churatäqui ucacama. Ucawjaw inti jalanta toketjja korpänjja.\nAynacha toketjja korpasti kalltanïnwa Quiriat-jearim satäquis, ucatsti sarascaquïnwa inti jalanta tokeru Neftoa uma phuch'unac chekar puriñcama.\nUcatsti saracascaquïnwa mä kollun tucuyapcama cawquïritï Ben-hinom valle uñcatasincqui ucacama, Refaim vallenac amsta tokecama. Ucatsti Hinom valleruw sarakäna, uca chekatsti Jebús sat irananjam aynachäjjaruw pasawayäna, ucat En-rogel uma phuch'ur puriñcama.\nUcjjarusti amsta toker sarasinjja En-semes sat chekaruw mistüna, ucatsti Gelilot sutini chekaruw purïna, cawquïritï Adumín sat irana uñcatasincqui ucacama, uca chekatsti sarascaquiraquïnwa Bohán Ben-Rubén karkanacäquis uca chekar puriñcama,\nuca khata amstäjja pasasina, cawquïritï Jordán valle uñcatasinccäna, uca cheka, uqhamaraqui Jordán jawirar sarakañcama.\nUcjjarusti Bet-hogla sat amsta tokenjam pasawayäna, ucat Mar Muerto sat kotan amsta uma mantañar tucuyañataqui, cawqharutï Jordán jawirajj mantqui uca chekaru, ucaraquïnwa aynach toket korpajja.\nInti jalsu toketsti Jordán jawiraw korparaquïnjja. Ucanacawa Benjamín triburu churatäcän uca oraken korpanacapajja.\nMä toketsti cawquïri marcanacatï Benjamín tribun wawanacaparu wact'cäna ucanacajj acanacänwa: Jericó, Bet-hogla, Emec-casis uca marcanaca.\nUqhamaraqui Bet-arabá, Zemaraim, Betel,\nQuefar-haamoni, Ofni, Geba, ucanaca; ucatsti tunca payan marcanacampi jisc'a marcanacampi cuna.\nUqhamaraqui Gabaón, Ramá, Beerot,\nZela, Elef, Jebús (cawquïritï Jerusalén sutinïcaraquïna,) uqhamaraqui Gabaa, Quiriat marcanaca; ucampisti tunca pusin marcanaca, jisc'a marcanacampi cuna. Uca orakenacaw wact'äna Benjamín tribun wawanacaparojja.


Eclesiastés 12 - Holy Bible [Aymara Bible 1997] - (Ecl 12)\nWaynäcasina jumar irnoker Diosamat amtasim, janïra ch'ama tucuña urunacajj, uqhamarac maranacasa purinquipana cunapachatejj siscasma: “Sarnakäwejjanjja janiw cunas cusisiyquituti” sasa.\nJichpach luram janïra intisa, phajjsisa, warawaranacasa ch'amact'quipana, uqhamarac jallu pasatatsa kenayajj utjquipana.\nMä uruw purinini, ucansti palacion uñjirinacajj qhathatipjjaniwa, uqhamarac jan ajjsaririnacasa c'umjtapjjaniwa; molinonacasti juc'aquëjjatap laycojj janiw sum molcjjapjjaniti, uqhamarac ventanat uñch'uquirinacasa juyct'apjjaniwa.\nUca urojj purincani ucqhasti caller mistuñäqui uca puncunacajj jist'antasjjaniwa; molinon ojjotapasti sapa cutiw amuct'jjani; jamach'inacajj k'ochupjjaniwa, ucampis k'ochutanacapajj janiw ist'ascjjaniti;\nkollu patanacasti ajjsarayaniwa, ucatsti thaquinjja jan walt'añanacaw utjani. Almendrojj pankarañ kalltani, t'ijut'ijusti jathiw tucjjani, alcaparrasti janiw cunataquis asquïcjjaniti. Ucampis jakejj wiñay utjasïwiparuw sarjjani, callenjja niyaw jiwatat jachatanacajja ist'asjje.\nJumar irnoker Diosamat amtasim janïra kollket lurat cordonajj t'akasquipana, kori phucus p'aquisquipana; janïra wacullas phuju lacan p'aquisquipana, janïra phujun qhiwiñapas p'aquisquipana.\nNaya, yatiyirejj, wastatampiw sista: “¡Inamayaquiwa, inamayaquiwa! ¡Take cunas inamayaquiwa!” sasa.\nYatiyirejj juc'amp yatiñanïsajja, juc'ampiraquiw yatiñjja jakenacar yaticharaqui. Uqhamaraquiw walja säwinaca yatjjatañaru uchasiraqui, ucatsti sapa maya chekaparu uscusa.\nTake toketwa suma arunaca jicjjatañatac thakäna, chekpacha säwi arunaca kellkañataqui cunjämarutejj waquisqui uqhamaru.\nYatiñanin säwi arunacapajj wali ari puntanïcaspas uqhamawa, mayaru suma apthapitasti suma ch'act'ata ch'acurunacäcaspas uqhamawa, mä sapa awatirin uchata.\nMaynisti ucanacatjja suma ewjjanacwa apsuspa. Walja libronaca lurañanjja janiw tucuyapajj utjquiti, uqhamarac wali yatekañanjja karjasiñaw utji.\nParlañajj tucuyjjewa. Takewa parlatäjje. Diosar yupaycham, ucatsti camachi arunacapa phokham, take ucanacajj jaketaquïtap laycu.


¿Kunas Betel utajja?\n¿Khitinakas Jehová Diosan munañap lurasipki?\n¿Kuna arutsa liytʼäta? Abé Afrikáans Ahanta Albanés Alemania markan amparamp parlirinakataki Alemán Alemán bajo Altaico Aluro Amárico Angola markan amparamp parlirinakataki Argentina markan amparamp parlirinakataki Armenio Asamés Atié Aucano Australia markan amparamp parlirinakataki Aymara Ayá Azerí Azerí (alfabeto cirílico) Bambara Bashkir Bassa (Camerún) Bassa (Liberia) Bataco dairí Batak simalunguno Batako karo Batako toba Baulé Becol Bengalí Bete Birmano Bislama Bolivia markan amparamp parlirinakataki Boulou Brasil markan amparamp parlirinakataki Bulgaria markan amparamp parlirinakataki Búlgaro Caboverdés Camboyano Caribe Catalán Cebuano Chabacano Changana (Zimbabue) Checo Chichewa Chile markan amparamp parlirinakataki Chin tiddim China markan amparamp parlirinakataki Chino Tradicional Chino mandarín (simplificado) Chitonga Chitonga de Zimbabue Chokue Chol Chopi Chuabo Chuukés Chuvash Cibemba Cinamwanga Cingalés Citonga Colombia markan amparamp parlirinakataki Comoriano (Ngazidja) Congo Corea markan amparamp parlirinakataki Coreano Costa Rica markan amparamp parlirinakataki Criollo de Reunión Criollo de las Seychelles Criollo guadalupeño Criollo haitiano Criollo inglés de Belice Criollo mauriciano Criollo portugués Croacia markan amparamp parlirinakataki Croata Damara Dangme Danés Digor Diula Duala Ecuador markan amparamp parlirinakataki Efik Embera Endebele Endonga Endáu Enguiembón Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Fang (Ntoumou) Fanti Feroés Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Frafra Francia markan amparamp parlirinakataki Francés Ga Galés Garífuna Georgiano Ghana markan amparamp parlirinakataki Gitonga Gokana Gomala Gran Bretaña markan amparamp parlirinakataki Grecia markan amparamp parlirinakataki Griego Groenlandés Guaraní Guaraní boliviano Guatemala markan amparamp parlirinakataki Guerzé Gueré Gujarati Gun Guna Hausa Hebreo Herero Hiligaynon Hindi Hiri motu Hmong (blanco) Holanda markan amparamp parlirinakataki Holandés Honduras markan amparamp parlirinakataki Huichol Hungaria markan amparamp parlirinakataki Hunsrik Húngaro Iban Ibanag Ibinda Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Irlandés Ishan Islandés Isoko Italia markan amparamp parlirinakataki Italiano Japonés Japón markan amparamp parlirinakataki Javanés Kabyle Kachin Kadazan-dusun Kannada Kaonde Kayin sgaw Kazajo Kazajo (alfabeto árabe Kekchí Khana Khasi Kikongo Kikuyu Kiluba Kimbundu Kinande Kiniaruanda Kipende Kirguís Kiribatiano Kirundi Kisi Kisii Kisonge Kituba Kpelle Krío Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Lahu Lambya Lao Lari Latgaliano Lengua de señas salvadoreña Lenie Letón Lhukonzo Lifu Lingala Lituano Lolo Lomue Luganda Lugbara Lunda Luo Luvale Macedonio Macua Madagascar markan amparamp parlirinakataki Makua-meeto Malayo Malaysia markan amparamp parlirinakataki Malayálam Malgache Maltés Mam Mambue-Lungu Mangareva Maninkakan oriental Mano Mapudungún Maratí Marquesiano (Hiva Oa) Marquesiano (Nuku Hiva) Marshalés Mataco Maya Mayo Mazahua Mazateco de Huautla Mbukushu Medumba Mendé Meru Mingreliano Mixe del norte Mixteco (Guerrero) Mixteco (Huajuapan) Mizo Mongol Moré Motu Mozambique markan amparamp parlirinakataki Myanmar markan amparamp parlirinakataki Mískito Nasa yuwe Navajo Ndebele (Zimbabue) Nepal markan amparamp parlirinakataki Nepalés Ngäbere (o guaymí) Nias Nicaragua markan amparamp parlirinakataki Niueano Noruego Nuer Nueva Zelanda markan amparamp parlirinakataki Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (Veracruz) Náhuatl (norte de puebla) Okpe Oriyá Oromo Osético Otetela Otomí Panamá markan amparamp parlirinakataki Pangasinán Panjabí Panjabí (escritura nastaliq) Papiamento (Aruba) Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Pilagá Polaco Pomeranio Ponapés Portugués de Brasil Portugués europeo Pular Purépecha Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Quichua (Santiago del Estero) Quichua de Chimborazo Quichua de Imbabura Quichua de Pastaza Quichua de Tena Quiché Rarotongués República Checa markan amparamp parlirinakataki Romaní (Eslovaquia Oriental) Romaní (Macedonia) Romaní de Bulgaria Romaní de Macedonia (alfabeto cirílico) Romaní de Serbia Romaní del norte de Grecia Romaní del sur de Grecia Ronga Rumania markan amparamp parlirinakataki Rumano Rusia markan amparamp parlirinakataki Ruso Rutoro Samoano Sango Saramacano Sarnami Savante Sena Senga Senufo cebara Sepedi Serbio (Alfabeto cirílico) Serbio (alfabeto latino) Sesoto de Lesoto Shona Shuar Sidama Silozi Somalí Sranangtongo Suajili Suati Suecia markan amparamp parlirinakataki Sueco Sundanés Susu Swajili (Congo) Taabua Tagalo Tahitiano Tai Tailandia markan amparamp parlirinakataki Taiwan markan amparamp parlirinakataki Talian Tamil Tandroy Tankarana Tarahumara central Tayik Telugu Tetun Dili Tigriña Tivo Tlapaneco Toabaite Tojolabal Tok pisin Tongano Toquelao Totonaco Tseltal Tsonga Tsotsil Tsuana Tumbuka Turco Turcomano Turcomano Tuvaluano Twi Tyrewuju Tártaro Tének Ucraniano Udmurto Uhobo Uigur (alfabeto cirílico) Uolof Urdu Uruguay markan amparamp parlirinakataki Uzbeko Uzbeko (alfabeto latino) Vascuence Vendal Venezuela markan amparamp parlirinakataki Vezo Vietnam markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yacouba Yao Yapés Yemba Yoruba Zandé Zapoteco (Istmo) Zapoteco (Lachiguiri) Zimbabue markan amparamp parlirinakataki Zulú chin haka chin haka Chin haka gallego itavito tai del noreste valenciano Árabe Ñanya Ñemba\nDepartamento de Arte (Estados Unidos)\nHebreo arunjja, Betel sutejj ‘Diosan Utapa’ sañ muni (Génesis 28:17, 19). Betel utanakajj Oraqpachanwa utji, sutipas wali askirakiwa, ukanwa Diosan arunakap yatiyasiñapatak yanaptʼapjje ukat sarayapjjaraki. Oraqpachan Jilïr Irpir jilatanakajja, Nueva York (Estados Unidos) markan utjki uka Betelankapjjewa, jupanakaw kunjamsa yaqha markanakankir sucursalanakajj irnaqtʼasipki uk uñjapjje. Ukat khitinakatï Betel utan irnaqapki ukanakajja, mä familiar uñtataw jakapjje, trabajapjje, manqʼapjje ukat Bibliatsa yatjjatapjjaraki, ukatwa Betel familjam uñtʼatäpjje (Salmo 133:1).\nJupanakat armtʼasisaw familjam mä suma cheqan irnaqtʼapjje. Betelan jakapki ukat trabajapki uka jilat kullakanakajja, Jehová Diosar yupaychañan suma saytʼata, Jupar katuyasita servirinakäpjjewa ukat sapürunjamaw Diosan munañap lurapjje ukat Reinopat yatiyasiñapatakis yanaptʼapjjaraki (Mateo 6:33). Taqeniw cuartonïpjje, manqʼañanïpjje ukat gastonakapatakis mä qhawqha churatäpjjaraki, ukampis janiw mä sueldo katoqapkiti. Betelanjja, kunaymanin trabajapjje, oficinanakana, manqʼañatak wakichasa, utanak qʼomachasa, askichasa, lavanderiana, ukat kawkhantï revistanaka, libronaka imprimtʼaski ukanwa yanaptʼapjjaraki, yaqhanaksa lurapjjarakiwa.\nDiosan Reinopat yatiyasiñapatakiw wal irnaqtʼapjje. Biblian cheqa yatichäwinakapajj taqe jaqenakar yatiyasispa, uka amtampiw sapa Betel utan wal irnaqtʼapjje. Aka folletot amuytʼañäni: Nayraqatjja, Oraqpachan Jilïr Irpiri jilatanakan yanaptʼapampiw qellqasiwayi ukat kawkhanakantï aka Oraqpachan yaqha arunakar jaqokipapki ukanakaruw computadoranak toqe aptʼayasiwayi, ukat yaqhep markanakanwa jachʼa maquinanakat ratuk imprimisiwayi, ukhamatwa 110.000 jila tamanakar apayasjjaraki. Taqe ukanak lurasiñapatakejja, Betelankir familiaw wal irnaqtʼawayi, ukhamatwa Diosan suma yatiyäwinakap yatiyasiñapatak yanaptʼapjje. Cheqans Diosan arunakap yatiyañaw taqe kunat sipans wali wakiskirejja (Marcos 13:10).\n¿Khitinakas Betel utan trabajapjje, ukat kunampis jupanakar yanaptʼasi?\nSapa markankir Betel utanjja, ¿kuna wakiskir luräwinsa yanaptʼapjje?\n¿Kunas Diosan munañapajja?\nJehová Diosan Testigonakapajja, ¿kunjam jaqenakäpjjesa?\n¿Kunatsa Jehová Diosan Testigonakapa satäpjje?\n¿Kunjamsa Biblian cheqa yatichäwinakapajj qhanstayasïna?\n¿Kunatsa Traducción del Nuevo Mundo Biblia apsusiwayi?\n¿Kunsa tantachäwinakapar sarasajj jikjjatasma?\n¿Kunjamsa jilat kullakanakamp tantachasiñajj maynir yanaptʼaspa?\n¿Kunjamsa tantachäwinakapajj sarayasi?\n¿Kunatsa tantachäwinakapar yäpar isthaptʼat sarapjje?\n¿Kunjamsa maynejj tantachäwinakatak sum wakichtʼasispa?\n¿Kunjamsa familjam Diosar yupaychapjje?\n¿Kunatsa jachʼa tantachäwinakan tantachasipjje?\n¿Kunjamsa Diosan arunakap yatiyapjje?\n¿Kunsa precursoranakajj lurapjje?\n¿Kunjamsa precursoranakar wakichtʼasi?\n¿Kunjamsa jilïr irpirinakajj tamar yanaptʼapjje?\n¿Kunsa taman yanapirinakapajj lurapjje?\n¿Kunjamsa tamanak tumptʼirinakajj tamanakar yanaptʼapjje?\n¿Kunjamsa jan waltʼäwinakan yanaptʼasipjje?\n¿Khitis Amuyasiri Cheqapa Uywatajja?\n¿Kunsa jichhürunakan Oraqpachan Jilïr Irpirinakajj lurapjje?\n¿Kunanaksa mä sucursalan lurapjje?\n¿Kunjamsa Bibliat apstʼat qellqatanakajj lurasi, ukat yaqha arunakar jaqokipasi?\nDiosan Arupat oraqpachan yatiyasiñapatakejja, ¿kuna qollqempis yanaptʼasipjje?\n¿Kunatsa, ukat kunjamsa Tantachasiñ Utanak lurapjje?\n¿Kunjamsa Tantachasiñ Uta sumäskakiñapatak yanaptʼapjje?\nTantachasiñ Utan utjki uka bibliotecajja, ¿kunjamsa yanaptʼiristam?\nInternetan www.jw.org/ay sat cheqar mantasajja, ¿kunsa jikjjatäta?\nJumasti, ¿Diosan munañap lurarakïtati?\nText Aka archivonakanwa qellqatanak apaqasma ¿Khitinakas Jehová Diosan munañap lurasipki?\nAudio Aka archivonakanwa grabacionanak apaqasma ¿Khitinakas Jehová Diosan munañap lurasipki?


¿Jumajj amttati? Junio 2017 | Congregacionan yatjjatañataki\n¿Kuna arutsa liytʼäta? Afrikáans Albanés Alemán Amis Amárico Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Búlgaro Catalán Cebuano Checo Chichewa Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chol Chuvash Cibemba Cingalés Citonga Congo Coreano Criollo haitiano Croata Dangme Danés Diula Duala Edo Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Galés Garífuna Georgiano Griego Guaraní Gujarati Gun Hausa Hebreo Hiligaynon Hindi Hiri motu Holandés Húngaro Ibanag Ibo Ilocano India markan amparamp parlirinakataki Indonesio Inglés Islandés Isoko Italiano Japonés Kabiye Kannada Kaonde Kenia markan amparamp parlirinakataki Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malayo Malayálam Malgache Mam Mambue-Lungu Maratí Maya Mazateco de Huautla Mingreliano Mixe del norte Mongol Moré Motu Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Persa Pidgin camerunés Pidgin de las islas Salomón Pidgin nigeriano Polaco Portugués de Brasil Quechua (Ancash) Quechua boliviano Rumano Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sueco Swajili (Congo) Tagalo Tai Tamil Tayik Telugu Tetun Dili Tigriña Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Vendal Vietnamita Waray-Waray Wolaita Xhosa Yao Yoruba Zandé Zapoteco (Istmo) Zulú Árabe Ñanya\nDiosan markapajj kun lurañatakis ewjjtʼanipki ukhajja, ¿kunjam chuymampis congregación tumptʼirinakasa, jilïr irpirinakas katoqasipjjañapa?\nUka ewjjtʼarjamajj jankʼakiw lurapjjañapa. Akham jisktʼasipjjañapawa: “Diosat jan jitheqtas servipjjañapatakejja, ¿jilat kullakanakar yanaptʼaskti? Diosan markap sarayirinakajj ewjjtʼanak churki ukarojja, ¿taqe chuymat istʼtjja?” sasa (w16.11, página 11).\n¿Kuna tiemponsa cristianonakajj Jachʼa Babiloniampi katuntatäpjjäna?\nQhepïr apostolajj jiwjjäna ukhat mä tiemporuw ukajj pasäna. Uka tiemponjja, Iglesia sarayirinakaw uñstäna. Iglesia sarayirinakajj gobiernonakamp mayachtʼasisaw kʼari religionajj uñtʼatäñapatak chʼamañchapjjäna. Trigor uñtasitäpkäna ukanakarus chhaqtayañ yantʼapjjäna. Ukampis 1914 mara nayraw ajllit cristianonakajj kʼari religionat jitheqtapjjäna (w16.11, páginas 23-25).\n¿Kunatsa Lefèvre dʼÉtaples chachan luratapajj wali askïnjja?\nKhä 1520 maranakanjja, taqeni liytʼapjjañapatakejj Lefèvre sat chachaw Biblia francés arur jaqokipäna. Bibliat qhanañchkäna ukajja, Martín Lutero, William Tyndale, Juan Calvino chachanakaruw yanaptʼarakïna (wp16.6, páginas 10-12).\n‘Jañchin munañanakapat lupʼiñasa’, ‘espíritu santot lupʼiñasa’, ¿kunansa jan kikpäki? (Rom. 8:6)\nKhititï jañchin munañanakapat lupʼki ukajja, kuntï lurañ munki ukwa luri, uka toqetwa jilpach parlaraki. ‘Espíritu santot lupʼki’ ukajja, kunanakatï Diosar serviñan yanaptʼkaspa ukanakwa luri, ukhamarak lupʼi. Amuyunakapansa Diosan espíritu santopampiw yanaptʼayasiraki. Jañchin munañanakapat lupʼiñajj jiwañar apiriwa, ukampis espíritu santorjam jakañat llakisiñajja wiñay jakañaru, ukhamarak sumankañaruw api (w16.12, páginas 15-17).\n¿Kunanakas jan sinti llakisiñatak yanaptʼistaspa?\nWakiski uk nayraqat luraña, sum amuytʼasiña, samartʼañatak tiempo apstʼasiña, Diosan luratanakapat lupʼiña, kusisitäñatak chʼamachasiña, sapa kuti ejercicio luraña, sum iktʼaña ukanakaw yanaptʼistaspa (w16.12, páginas 22, 23).\n¿Kunjamsa Enoc chachajj jiwañ jan uñtʼañapatak apatäjjäna? (Heb. 11:5)\nEnoc chachajj janiw tʼaqesiyat jiwkänti, Jehová Diosaw jan tʼaqesiñapatak jarkʼaqäna (wp17.1, páginas 12, 13).\n¿Kunatsa humilde chuymanïñajj wakisi?\nHumilde chuymanïstanjja, kunsa lurañäni kunsa jan lurkaraksna ukwa amuytʼasiñäni. Kunjamsa yaqhanakar jan waltʼayaspa uk amuytʼañasawa, yaqhanakajj kamsapjjanisa sasin janiw sinti llakisiñasäkiti (w17.01, página 18).\nNayrïr patak maranakansa jichhasa, ¿kunatsa Diosaw oraqpachan jilïri irpirinakar yanaptʼi sasin sistanjja?\nBiblia amuytʼapjjañapatakejj Diosaw espíritu santopampi yanaptʼäna, oraqpachan yatiyasiñapatakejj angelanakaw yanaptʼäna, Diosan Aruparuw confiyapjjäna. Jichhürunakan ukhamarakiwa (w17.02, páginas 26-28).\n¿Kunatsa Jesusan loqtasitapat yuspärañasa?\nAka jisktʼanakatwa amuytʼañasa: ¿khitis churawaytam? ¿Kunatsa churawaytam? ¿Qhawqsa chʼamachasiwayi? ¿Cheqapunit yanaptʼawaytam? (wp17.2, páginas 4, 5).\n¿Mä cristianojj kuntï amtawayki uk mayjtʼayaspati?\nArsutas phoqañajj wali wakiskirïkchisa, awisajj wasitat amuytʼañaw wakisi. Nínive markankir jaqenakajj arrepentisipjjäna ukhajja, Diosajj janiw arsutaparjamajj uka markar tukj-jjänti. Jan nayrjamäjjchi, jan ukajj machaq yatichäwinak katoqstan ukhajja, kuntï amtktan uk mayjtʼayañaw wakisispa (w17.03, páginas 16, 17).\n¿Kunatsa mayninakjjat parlasiñajj jan walïki?\nMayninakjjat parlasiñajj ninjamaw aqtaspa. Jan walsa lurapkistaspa ukham amuyatasajj cheqäpasa janisa, jan wal parlatasajj janiw kuns askichkaniti (w17.04, página 21).\n¿Jumajj amttati? Junio 2017\n¿Jumajj amttati? Diciembre 2016\n¿Jumajj amttati? Junio 2016


Bibliat apst’ata sarnaqäwinaka: Jesusan yurïwipat jiwañapkama - Aka chiqax Jehová Diosan Qhanañchirinakapankiwa\nMaría sat suma tawaqumpi parliriw Gabriel sat angelaruxa Diosax khitanïna. Mä waw ususïta, jupasti wiñayatakiw apnaqani sänwa uka angelaxa. Jesús sat uka wawasti, uywa ikiñ utanwa yurïna, ukaruw uwij awatirinakax sarapxäna. Uka qhipatxa, mä warawaraw Inti jalsu tuqit jaqinakar irpanïna. Khitis uka warawara k’ajtayäna ukat Jesusar jan jiwayapxañapatakix kunjamatsa qhispiyapxäna uka tuqinakatwa yatxatañäni.\nUkatxa, 12 maranïxan ukhawa Jesusaxa Diosan utapan yatichirinakampi parläna. Tunka kimsaqallq marampi saraqxäna ukhaw Jesusax bautisasxäna, ukhatpachawa Diosax kuna amtampitï Jesusar khitankäna ukxa phuqäna, Diosan Apnaqäwipwa yatiyäna. Uk yanapt’ayasiñatakixa 12 jaqinakwa ajllïna apostolanakapäpxañapataki.\nJesusax walja milagronakwa lurarakïna. Waranq waranqa jaqinakaruw mä qhawqha chawllampi mä qhawqha t’ant’ampi manq’ayäna. Usutanakaruw qulläna asta jiwatanaksa jaktayarakïnwa. Ukatxa, kunanakas jiwkän uka urunxa Jesusar pasatayna ukanakwa yatxatarakiñäni ukat kunjamsa jiwayapxän uksa ukhamaraki. Jesusax kimsa mara chikataniw yatiyas sarnaqäna, ukhamasti aka SUXTA Jaljäwinxa 34 jila maranakatwa parlasi.\nAKANJJA AKANAKAW UTJI\n¿Kunas mä qhespiyäwejja? Ukat ¿jichhürunakan kunsa Jesusajj luraski? Taqe ukanak yatjjatam.


Marcos 10 - Holy Bible [Aymara Bible 1997] - (Mar 10)\nJesusajj Capernaum marcat mistusinjja Judea ucsa tokenacaruw saräna. Uqhamaraquiw Jordán jawir qhurcata tokenacaru sararaquïna; ucansti wasitatwa jakenacajj Jesusan ucar jutapjjäna, jupasti wasitataracwa jupanacarojj yatichäna, yatichirïcäns uqhama.\nFariseonacasti Jesusar jac'achasisinwa jupar pantjayañatac jisct'apjjäna: —¿Waquisiti mä chachajj warmipampi jaljtañapajja? —sasa.\nJesusasti jupanacarojj sänwa: —¿Cun lurapjjäta sapjjtams Moisesajja? —sasa.\nJupanacasti sapjjänwa: —Moisesajj: ‘Jaljtañ papel churasin warmir apanucuñajj waquisiquiwa’ sapjjetuwa —sasa.\nJesusasti ucjjarojj sänwa: —Moisesajj kala chuymäpjjatam laycuwa uca camachi arunacjja jaytawayapjjtamjja.\nUcampis kalltanjja, take cuns lurcäna ucqhatpachaw ‘Diosajj chacha warmi uchäna.\nUcatpï chachajj awquipsa taycapsa jaytanucusinjja warmipampi mayachasjjejja.\nPanpachanisti mayniquïcaspas uqhamaw tucjje.’ Uqhamasti janiw paninjamäcjjeti, jan ucasti mä janchiquëjjapjjewa.\nUca laycu Diosajj mayachquis ucarojj janiw jakejj jaljtayañapäquiti.\nUtancjjasinsti discipulonacapajj wasitat Jesusarojj ucjjat jisct'apjjäna.\nJesusasti jupanacarojj sänwa: —Qhititejj warmipampi jaljtasin yakhampi casarasi ucajja, warmip tokwa wachoka juch luri.\nWarmitejj chachapar apanucusin yakhamp casaraschi ucajja, wachoka juchwa luraraquiqui.\nUcjjarusti wawanacwa Jesusan ucar irpanipjjäna, amparapamp lokjjatayañataqui. Ucampis discipulonacapajj irpanirinacarojj tokenokapjjänwa.\nJesusasti uc uñjasinjja colerasïnwa, ucatsti saraquïnwa: —Wawanacajj nayan ucar jutasipcpan sam, jan jarc'apjjamti, jupanacjamanquiwa Diosan reinopajja.\nKhanacwa sapjjsma, qhititejj jan mä wawar uñtata Diosan reinop catokcan ucajja, janiw cunapachas ucar mantcaniti —sasa.\nWawanacar ichjjarusinsti, amparapamp lokjjatasaw jupanacarojj bendiciraquïna.\nCunapachatejj Jesusajj ucawjat sartawayascän ucqhaw mä jakejj jalani. Jesusan nayrakatapar quillt'asisinsti, juparuw jisct'äna: —Suma yatichiri, ¿cuna lurañajjasa waquisi wiñay jacañ catokañataquejja? —sasa.\nJesusasti juparojj sänwa: —¿Cunatsa ‘Suma’ sista? Janiw qhiti jakes sumäquiti, jan ucasti Dios sapaquiw sumajja.\nCamachi arunacjj yattawa: ‘Janiw wachoka juch lurätati. Janiw jiwayätati. Janiw lunthatasïtati. Janiw qhitirus c'arintätati. Janiw c'arimp cuns apakätati. Awquimaru, taycamaru jach'añcham’ sasa.\nWaynasti ucjjarojj sänwa: —Yatichiri, nayajj jisc'atpachwa take uca camachi arunacjja phokhascta —sasa.\nJesusasti juparojj munasiñampiw uñcatäna, ucatsti saraquïnwa: —Mayaqui jan phokctati. Saram, take utjirinacam aljaram, ucatsti pobrenacar churam, alajjpachansti juman imasitamajj waljäniwa. Ucatsti jutam nayar arquita, jacañam apt'asirjamäcsta ucasa.\nWaynasti uc ist'asinjja wal llacthapisïna. Uqham llact'ataraquiw sarawayjjäna, wali kamirïtap laycu.\nJesusasti take tok uñatatasinjja, discipulonacaparuw saraqui: —¡Cunj ch'amas kamirinacataquejj Diosan reinopar mantañajja!\nDiscipulonacapasti uc ist'asinjja muspharasipjjänwa. Ucampis Jesusajj jupanacarojj sascaquïnwa: —Wawanaca, ¡cunj ch'amas [kollke chuymäquis ucanacataquejj] Diosan reinoparu mantañajja!\nJuc'amp jasaquiwa mä aguja nayra cheka mä camellon mistuñapajja, Diosan reinopar mä kamirin mantañapat sipansa.\nUc ist'asinsti discipulonacapajj juc'ampiw muspharasipjjäna. Jupanaccamaw jisct'asipjjaraquïna: —¿Uqhamasti qhitiquirac khespiyatäspasti? —sasa.\nJesusasti jupanacar uñcatt'asinjja sänwa: —Jakenacataquejj janiw ucajj lurascaspati, ucampis Diosataquejj lurasiquiwa, jupataquisti janiw cunas ch'amäquiti —sasa.\nPedrosti ucjjarojj saraquïnwa: —Tata, nanacasti take cun jaytanucusinjjay arcanipjjsmajja —sasa.\nJesusasti ucjjarojj sänwa: —Khanacwa sapjjsma, qhititejj naya laycu, Diosan arunacap laycuraqui utap jaytanucojja jan ucajj jilapsa, cullacapsa, awcsa, taycsa, wawanacapsa, orakenacapsa,\nuca jakejj patac ucqhampi acapachan catokjjani utanaca, jilanaca, cullacanaca, tayca, wawanaca, orakenacsa. Ucanac catokcasasa uñisitaw sarnakapjjani. Ucampis qhä pachanjja wiñay jacañ catokaraquini.\nUcampis qhitinacatejj jichhürun nayrancqui ucanacatjja waljaniw khepancjjapjjani; khepanquirinacatsti waljaniraquiw nayrancjjapjjani.\nThaquin sarcasinsti Jerusalenaruw maqhatasipcäna; Jesusasti discipulonacapat nayr saräna. Jupanacasti muspharapjjänwa, ajjsarasaraquiw khepapat arcapjjäna. Ucatsti Jesusajj wasitat tunca payaniru jawsasaw yatiyäna jupan t'akhesiñapata:\n“Jichhajj Jerusalenaruw maqhatasctan. Ucanwa Jaken Yokaparojj jilïr sacerdotenacaru catuyapjjani, ley yatichirinacampiru. Jupanacasti jiwayañataquiw juchañchapjjani, ucatsti yakha marcanquir jakenacaruraquiw catuyapjjaraquini.\nJupatjja larusipjjaraquiniwa; uqhamaraquiw jawk'japjjani, thuscatapjjaraquini. Ucatsti jiwayapjjaraquiniwa, ucampis quimsa urutwa jiwatat jactjjani” sasa.\nUcjjarusti Jacobompi Juanampiw Jesusar maqhatapjjäna, jupanacasti Zebedeon yokanacapänwa. Jac'achasisinsti sapjjewa: —Yatichiri, may achict'asiñ munapjjsma —sasa.\nJesusasti jupanacarojj sänwa: —¿Cunjjay munapjjsta? —sasa.\nJupanacasti sapjjänwa: —Reinomanjja, juman jac'amaruy kont'ayasipjjeta, maynirojj cupëjjamaru, maynirojj ch'ekäjjamaruraqui.\nJesusasti jupanacarojj sänwa: —Jumanacajj janiw yatipctati cuntï mayipquista ucjja. Nayajj umantcä uca vasotjj jumanacajj ¿umt'apjjasmati? Jan ucajj nayajj catokcä uca bautismo jumanacajj ¿catokapjjaraquismacha? —sasa.\nJupanacasti sapjjänwa: —Lurapjjeristwa —sasa. Jesusasti sänwa: —Jïsa, uqhamawa. Nayajj umcä uca vasotjja umt'apjjätawa, uqhamarac nayajj catokcä uca bautismompis bautisasipjjaraquïtawa.\nUcampis nayan cupëjjajjaru ch'ekäjjajjampir kont'ayañajj janiw nayan churañajjajj waquisquiti. Ucatsipana ucajj qhitinacataquitï waquichatäqui ucanacaruw churasini —sasa.\nTunca discipulonacapasti, Jacobompin Juanampin mayitap yatisinjja, jupanaca contraw colerasipjjäna.\nUcampis Jesusajj jupanacar jawsasinjja sänwa: —Jumanacajj yatipjjtawa, marca apnaker jilïrinacajj jupanacanccaspas uqham marcanacarojj tucuyapjjäna. Ucanac taypinquir jilïrinacasti munañaparuw jakenacarojj apnakapjjäna.\nJumanacampisti janiw uqhamäcaniti. Ucatsipana jumanac taypin jilïriñ munirejja mayninacar sirviñapawa.\nJumanac taypit nayrancañ munirejja, takenir sirviñaparaquiwa.\nJaken Yokapasti janiw sirviyasir jutquiti, jan ucasti sirviriw juti; jupa quipca jacañap apt'asiriraquiw juti, waljanir khespiyañapataqui.\nUcjjarusti Jericó marcaruw puripjjäna. Jesusasti discipulonacapampi walja jakenacamp mistusquipan, mä juyqhuw mayjasiscäna, sutipasti Bartimeo, Timeo chachan yokapa, jupasti thacjjan kont'atäscänwa.\nUca juyqhusti Nazaretanquir Jesusätap ist'asinjja jach'at art'äna: —¡Jesús, Davidan yokapa, nayatay qhuyapt'ayasita! —sasa.\nUc ist'asinsti waljaniw: —Amuct'am —sas tokepjjäna. Ucampis juyqhojj juc'amp jach'at art'ascaquïnwa: —¡Davidan yokapa, nayat qhuyapt'ayasita! —sasa.\nJesusasti uc ist'asinjja sayt'änwa, ucatsti jupanacarojj: —Irptanipjjam —saraquïnwa. Irptiri saririnacasti juyqhurojj sapjjänwa: —Jan ajjsaramti, sayt'asim, jawsasctamwa —sasa.\nJuyqhusti capap liwinucusinjja mäquiw sayt'asi, ucatsti Jesusan ucaruw maqhatäna.\nJesusasti juparojj jisct'änwa: —¿Cuna lurañajjsa munta? —sasa. Juyqhusti sänwa: —Yatichiri, nayrat waliptjjañ munta —sasa.\nUcjjarusti Jesusajj sänwa: —Sarjjam. Iyawsatam laycuw c'umaräjjta —sasa. Ucspachaw juyqhojj nayrat waliptjjäna, Jesusarusti arcjjaruwayjjaraquïnwa.\nMarcos 1 / Mar 1\nMarcos 2 / Mar 2\nMarcos 3 / Mar 3\nMarcos 4 / Mar 4\nMarcos 5 / Mar 5\nMarcos 6 / Mar 6\nMarcos 7 / Mar 7\nMarcos 8 / Mar 8\nMarcos 9 / Mar 9\nMarcos 10 / Mar 10\nMarcos 11 / Mar 11\nMarcos 12 / Mar 12\nMarcos 13 / Mar 13\nMarcos 14 / Mar 14\nMarcos 15 / Mar 15\nMarcos 16 / Mar 16


Números 22 QA97 - Israelitanacajj thaquinjamjja - Bible Search\nBalac reyejj Balaam profetaruw jawsayi\n1Israelitanacajj thaquinjamjja sarasipcaquïnwa, ucatsti Moab pamparuw purintapjjäna, Jordán jawirat inti jalsu tokeru, Jericó marca uñcatasiru.\n2Balac sat Zipor chachan wawapajj yatïnwa cunjämtejj israelitanacajj amorreonacar lurcatayna ucanacjja. 3Uqhamaraquiw Moab oraken jakenacajj wal ajjsarapjjäna, israelitanacar waljanïpjjatap uñjasajja. 4Ucatwa Moab oraken jakenacajj Madián oraken jilïrinacaparojj aqham sapjjäna: “Takpach aca jakenacaw orakesarojj tucjani, cunjämas mä vacajj orakenquir pasto tucuntejj uqhama” sasa.\nUcapachasti Balac chachajj Moab marcan reyipänwa. 5Ucat Balaam sat Beor chachan yokaparuw jawsayäna, jupasti Petor chekanwa jicjjatasïna, Eufrates sat jawir jac'ana, Amav sat orakena. Balac reyejj qhitänwa jakenacarojj aqham Balaamar sañapataqui: “Egiptotwa mä marcajj juti, take orakenaca ch'ekentaraqui, jichhajj nayan nayrakatajjaruw utjantasipjje. 6Jutamay jichhpacha aca marcar ñankhachañataqui naya laycu. Jupanacasti nanacatsa juc'ampi ch'amaniwa. Inas uqhamat nayajj jupanacar atipjirista, uqhamarac aca orakenacatsa alisnucurista. Nayasti yattwa juman bendicionamasa, ñankhachañamasa phokhasirïtapapuni” sasa.\n7Moab oraketa, Madián oraketjja, jilïrinacajj kollke apt'ataw sarapjjäna ñankhachäwit pagañataqui, cunapachatejj Balaam jac'aru puripjjäna ucqhajj Balac reyin ewjja arunacapwa churapjjäna. 8Balaamajj jupanacarojj sänwa:\n—Jichha arumajj acar kheparapjjam, ucatwa nayajj sapjjäma cuntejj Diosajj luram sisquitani ucjja.\nMoab oraket jutir jilïrinacajj jupampiw kheparapjjäna. 9Ucampis Diosajj Balaamaruw uñstäna; aqham sasaw jisct'äna:\n—¿Qhitinacasa jumampi chicäqui uca jakenacajja? —sasa.\n10Balaamasti Diosarojj sänwa:\n—Balac sat Zipor chachan yokapa, cawquïritejj Moab marcan reyipäqui ucaw qhitanitu aqham nayar sañataqui: 11‘Mä marcaw Egiptot mistuni, ucasti takpach orakeruw ch'ekenti, Balac reyisti nayan ñankhachañajwa muni, uqhamatcha atipjaspa, orakepatsa jakonucuraquispa’ sasa.\n12Ucatsti Diosajj Balaamarojj sänwa:\n—Jan jupanacampi chica saramti ni ñankhachamsa uca marcarojja, uca marcarusti nayaw bendista —sasa.\n13Balaamasti khepärmanthejj alwat sartasinjja, aqham sasaw Balac reyin qhitanacaparojj säna:\n—Cuttjjapjjam orakemaru. Tatituw jan jumanacampi sarañajj munquiti —sasa.\n14Moab oraket jutir jilïrinacajj cuttjjapjjänwa cawqhantejj Balac reyejj jicjjatascän ucqharu, ucatsti aqham sapjjänwa:\n—Balaamasti janiw nanacampi chica jutañ munquiti —sasa.\n15Ucampis Balac reyejj mayampwa jilïrinac qhitäna, jichhasti waljaniw sarapjjäna, uqhamarac juc'ampi jach'a munañaninacäqui ucanacaw sarapjjaraquïnjja. 16Jupanacasti Balaam thiyaru purisinjja aqham sapjjänwa:\n—Balac sat Zipor chachan yokapajj jumarusti aqham sistamwa: “Achict'assmawa, janiquiy ‘janiw’ sistati nayan ucar jutañjja. 17Nayaw wali jach'añchäwinac churäma, take cuntejj mayquitäta ucsa nayajj phokhäwa, ucampisa jutaquimay aca marcar ñankhacharejja” —sasa.\n18Ucampis Balaamajj jupanacarojj sänwa:\n—Balac reyejj palaciopsa, kollkepsa, koripsa phokhantatäqui uc churquitaspa ucqhas janiw ni acch'sa nayajj Tatitu Diosajjan arsutap contrajj lurquiristti. 19Ucat sipansa jichha arumajj acar kheparapjjam, ucatwa yatjjatä cunsa Tatitu Diosajjajj luram sitani ucjja —sasa.\n20Uca arumajj Diosaw Balaamarojj uñstäna; aqham saraquïnwa:\n—Uca jakenacatejj jumaru jawsañatac jutapjjchi ucapachajj, sartasimay jupanacampi chica sararaquim, ucampis cuntejj nayajj siscäma ucac luraraquïta —sasa.\nBalaamajj Diosan angelapampiw jiquisi\n21Balaamasti khepärmanthi alwajj kachu asnopar lat'jjatasinwa Moabita jilïrinacampi chica saräna, 22Balaamajj kachu asnopar lat'jjatataw saräna, ucatsti pani uywatanacapaw jupampi chica sararaquïna. Ucampisa Diosajj wal jupataquejj colerasïna, uqham saratapata, ucatsti Diosan angelapaw jan pasayañataqui thaquiru sayantasïna. 23Cunapachatejj asnojj Tatitun angelapa uñjcäna chica thaquir sayantata, mä espada ayt'asita, ucqhajj asnojj maysaruw thaquitjja saranucüna, yakha tokenjam sarasa, ucampis Balaamajj wal asnorojj jawk'jäna thaquiru cuttayaniñataquejja. 24Ucjjarusti Diosan angelapajj mä c'ullc'u chekaruw sayt'asïna, cawqhantejj thaquejj uva yapunacanjam pasäna ucqharu, ucasti kalampi purapat perkantataraquïnwa. 25Cunapachatejj asnojj Tatitun angelaparu uñjäna ucqhajj maysa perka tokeruw liwcattäna, Balaaman cayupa usuchjasa. Ucatsti Balaamajj mayampiw asnorojj jawk'jäna. 26Ucampisa Tatitun angelapajj jupanacat nayrt'asinjja, mä c'ullc'u chekaruw sayt'asïna, ucqhatjja janiraquiw cawcsarusa saranucuñjamäcänti. 27Cunapachatejj asnojj Tatitun angelaparu uñjcän ucqhajj orakeruw liwitattäna; ucat Balaamajj wal colerasïna, asnorojj mä lawampiw jawk'jäna. 28Ucapachaw Tatitu Diosajj kachu asnorojj parlayäna, asnosti Balaamarojj sänwa:\n—¿Cunsa nayajj camachsma? Acampejj quimsa cutiw nayarojj jawk'jista —sasa.\n29—Jumajj nayatwa phiscasisquistajja. Mä cuchillotejj amparajjan utjitaspa ucqhajj anchhitpachaw jiwayirisma —sasaw Balaamajj saraquïna.\n30Ucampis asnojj sänwa:\n—Take jacäwimanwa nayajj qhumnaksmajja, ucsti sum yattajja, janiw nayajj uqham lurirïcti jumampejja —sasa.\n—Ucasti chekaw —sasaw Balaamajj saraquïna.\n31Ucatsti Tatitojj angelaparuw Balaamampi uñjayäna chica thaquin sayasquiri mä espada ayt'asita. Ucapachasti Balaamajj oraker puriñcamaw p'ekep alt'asïna. 32Ucampisa Tatitu Diosan angelapajj juparojj sänwa:\n—¿Cunatsa jumajj quimsa cuti kachu asnomarojj jawk'jta? Nayaw jutta jumar thaqui jist'antiri, saräwimajj nayataquejj jan walïtap laycu. 33Asnosti nayarojj uñjituwa, ucatwa quimsa cuti thaquitjja saranucojja. Janitejj uqham maysaru saranuccasapäna ucqhajj, nayasti niyaw jumarojj jiwayiriscasamäna, ucampisa asnorojj janiw jiwayquiriscäyätti.\n34Balaamasti Tatitun angelaparojj sänwa:\n—Nayasti juch lurta, janiw yattcäyätti juman uca chekan thaqui jist'antascatama. Jumataquitejj jan walïcchi nayan saratajjajja, ucqhajj utajjaruw cuttjjä —sasa.\n35Ucampisa Tatitun angelapajj sänwa:\n—Sarascaquim uca jakenacampi chica, ucampis cuntejj nayajj siscäma ucac parlaraquïta —sasa.\nBalac reyejj Balaamar catokatapa\nBalaamasti Balac reyin qhitanit jilïrinacamp chicaw saräna. 36Cunapachatejj Balac reyejj Balaaman jutascatapa yatïna ucqhasti catokeriw mistuwayäna, Moab oraken mä marcaparu, Arnón sat jawir thiyana, marcas korpasqui uca chekaru. 37Balac reyejj Balaamarojj sänwa:\n—Nayasti walja cutiw jutañamatac maysma, ¿cunatsa jan jutañ munta, jan ucajj janis pagquirisma uqhamcha amuyta? —sasa.\n38Ucapachasti Balaamajj sänwa:\n—Nayasti juma jac'ancasctwa, niyaw jumar uñjir jutta. Ucampisa nayajj janiw ch'amanïcti naya pachpa parlañataqui, cuntejj Diosajj sisquitani ucac parlaraquëjja —sasa.\n39Ucatsti Balaamajj Balac reyimpi chicaw sarjjäna Quiriat-huzot tokeru, 40cawqhantejj Balac reyejj vacanaca, ovejanaca jiwarayäna, ucatsti Balaamaruw apayäna, uqhamarac cawquïri jilïrinacatejj jupamp chica jutapcäna ucanacarusa.\n41Khepärmanthi alwajj Balac reyejj Balaamar irptasinjja Bamot-Baal sat kolluruw irpcatäna, uca chekatsti uñjänwa israelitanacan campamento thiyanacapa.


“Jupamp chikasti paqallqonikiw qhespiyasïnjja” | Jupjam iyawsäwinïpjjañäni\nYatiyañataki | Agosto 2013\n¿Kuna arutsa liytʼäta? Afrikáans Albanés Alemán Amárico Armenio Aymara Becol Birmano Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Coreano Criollo haitiano Croata Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hebreo Hiligaynon Holandés Húngaro Ibo Ilocano Indonesio Inglés Italiano Japonés Kazajo Kikuyu Kiniaruanda Kirguís Kirundi Lingala Lituano Luo Malgache Ngäbere (o guaymí) Noruego Oromo Panjabí Papiamento (Curazao) Persa Polaco Portugués de Brasil Quechua boliviano Rarotongués Rumano Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Sueco Tagalo Tahitiano Tai Telugu Tigriña Tsonga Tsuana Turco Twi Ucraniano Uruund Vietnamita Wayuunaiki Xhosa Yoruba Zulú Árabe\n“Jupamp chikasti paqallqonikiw qhespiyasïnjja”\nNOÉ chachampi familiapampejj arca manqhankasipkiwa. Anqansti, wal jallojj purintaski. Ukat aceitempi nakhir micharakiw jupanakan ajanunakapar qhantʼaski. Nayranakapasti wali sustjatäpkaspas ukhamaw amuyasi, kunattejj arcan techoparusa ukhamarak anqans wal jallojj purintaski, janipuniw kunas istʼañjamäkiti.\nNoé chachajj warmiparu, kimsa yoqanakaparu ukat yojjchʼanakaparuw uñti. Ukat chuymas chuymaw jikjjatasi, kunattejj walja jaqenakaw jan waltʼäwin jikjjatasisipki. Ukampis Noé chachan munat familiapajj jupamp chikaw jan kunas kamachtʼata arcankasipki, ukatwa jupajj wali kusisita jikjjatasi. Ukat jupanakamp chikaw Diosar mä oracionan wal yuspärarakpacha, inas wali jachʼat mayisirakchi ukhamat familiapamp istʼayasiñataki.\nNoé chachajj wali iyawsäwinïnwa, ukatwa Diosajj juparusa ukat familiaparus jarkʼaqäna (Hebreos 11:7). Niyakejjay arca manqhankjjapjjchïnjja, ¿iyawsäwinïñajj wakisiskakpachänti? Jïsa, yamas jutïr urunakatakejj wakisiskakïnwa. ¿Jiwasat kamsasirakispasa?, ukhamarakiw jukʼamp iyawsäwinïñajj wakisi, kunattejj qhep qhepa urunakan jakasktanjja. Ukhamajj kunsa Noé chachan iyawsäwipat yateqassna, uk jichhajj yatjjataskañäni.\n‘PUSI TUNKA URUMPI, PUSI TUNKA ARUMAMPI’\n“Pusi tunka urumpi, pusi tunka arumampiw” jalluntäna (Génesis 7:4, 11, 12). Ukat umajj jiljjattaskakïnwa, ukhamatwa Noé chachajj Jehová Diosan aski jaqenakar khuyapayasitapa ukat jan wali jaqenakar juchañchatapa sum amuypachäna.\nAmtañäni, walja angelanakaw Dios contra saytʼasipjjäna, kunattejj Supayaw uk lurapjjañapatak chʼamañchäna, ukat alajjpachan ‘lurañanakap’ apanukusin aka Oraqeruw saraqanipjjäna suma uñnaqtʼan warminakamp jakañataki, ukat jupanakampiw wawanakanipjjäna, jupanakasti jachʼa jaqenakapjjänwa (nefilim). Taqe ukanakwa Uma Juiciojj chhʼaqtayäna (Judas 6; Génesis 6:4). Cheqas taqe kunatï aka Oraqen utjki ukanakatjja jaqeruw jukʼamp sum Diosajj luräna, ukhamajj angelanakan Dios contra saytʼasipjjatapat Supayajj wal kusispachäna, kunattejj jaqenakajj jukʼamp jan walinakwa lurjjapjjäna.\nUkampis Uma Juiciojj Dios contra saytʼir angelanakarojj alajjpacharuw kuttʼayäna, amtañäni, aka Oraqen jaqjam jakañatakejj jañchini chʼakhaniw tukupjjäna, ukampis kuttʼañatakejj taqe ukanakwa jaytjjapjjäna; janiw mayampis jaqjam tukjjapjjaspati. Ukat warminakaparusa, wawanakaparus ukhamakwa apanukuwayjjapjjäna. Jupanakajj ukapachankir jan wali jaqenakamp chikaw jiwarjjapjjäna.\nNiya 700 maranak janïr Uma Juicio purinkipanwa, Enoc chachan tiempopan Jehová Diosajj ‘jan wali jaqenakarojj tukjawa’ sasin arsüna (Génesis 5:24; Judas 14, 15). Ukampis marat maratjamaw jaqenakajj jukʼamp jan walinak lurjjapjjäna, mä arunjja, Oraqe tukjapjjäna ukat jan wali luräwinakamp kunaw phoqhantayapjjäna. Jichhajj kuntï Diosajj arsuwaykän ukaw phoqhasiñapänjja. Noé chachasa, familiapasa taqe ukanak uñjasajj ¿kusisipjjpachänti?\nJaniwa, ukat wali munasiri Diosajj janirakikiw kusiskänti (Ezequiel 33:11). Antisas kunayman toqetwa yanaptʼäna. Nayraqatajj amuyasipjjañapatakejj Enoc chacharuw khitäna, ukjjarusti Noé chacharuw arca luram sasin sarakïna. Jïsa, Noé chachasa familiapasa walja maranakaw jaqenakan uñjkata arca lurasipkäna. Diosajj Noé chacharojj “cheqa arunak” yatiyañapatakiw uttʼayäna. Jupasti Enoc chachjamarakiw Diosan juiciopat jaqenakar yatiyäna (2 Pedro 2:5). ¿Ukampis istʼapjjpachänti? Uka toqet Jesusaw sum qhanañchistu, niyakejjay kuntï paskäna uk sum uñjkchïnjja, jupajj akham sänwa: “Janirakiw amuyasipkänti kunürutejj uma juiciojj purinisin taqeniru apasjjäna ukürkama” sasa (Mateo 24:39).\nUkat Jehová Diosajj arcan punkup jistʼkatkäna ukhajja, ¿kunjamakis Noejj familiapampi jikjjatasipjjpachäna uk amuyasmati? Pusi tunka urunak jalluntañ qalltkäna ukhajja, jupanak pura sum uñjasiñatakisa, animalanakar sum uñjañatakisa wal chʼamachasipjjpachäna. Ukampis mä qawqha urunakatjja, arcajj akatjamat onjjtpachäna, ukat niyakejjay umajj jukʼat jukʼat wal jiljjataskchïnjja arcajj “uma patanwa tuyuskäna” (Génesis 7:17). ¡Taqe ukanakajj Jehová Diosan chʼamap uñachtʼayi!\nUkat familiapamp chika jikjjatasitapata ukat jaqenakar khuyaptʼayañatak jupanakar ajllitapat Noé chachajj Jehová Diosar wal yuspärpachäna. Cheqansa, ukürunakan yatiyañajj wali chʼamäpachänwa, kunattejj jaqenakajj jan istʼasiripjjänwa, Noé chachan jilanakapasa, kullakanakapasa ukat sobrinonakapas utjpachänwa, ukampis janiw jupanakajj istʼapkpachänti (Génesis 5:30). Ukampis jaqenakar yanaptʼañatak qawqha tiempsa Noejj familiapampi apsusipjjäna uks amtasipjjpachänwa.\nJehová Diosajj pachpakiskiwa (Malaquías 3:6). Jesusajj jichhürunakat parlkasajj “Noé chachan tiempopjamarakïniwa” sasaw säna (Mateo 24:37). Cheqas qhep qhepa urunakanwa jakasktanjja, ukat niyarakiw akapachajj tukusjjani. Jichhürunakan Jehová Diosan markapajj ukhamarakiw istʼañ munirinakarojj yatiyaski. ¿Jumajj istʼätati? Jumatï cheqa yatichäwinak yateqstajja. ¿Yaqhaqanakar yatiyañatak chʼamachasismati? Ukatakisti Noé chachampit ukat familiapampit yateqassna.\n“KIMSAQALLQONIKIRAKIW UMA TOQE QHESPIYASIPJJÄNA”\nNiyakejjay arcajj uma patnam tuyuskchïnjja, animalanakan ojjopjjatapas ukat arcan onoqetapas istʼaspachänwa. Ukampis ¿jachʼa uma mathapinakatsa jan ukajj arcatsa Noé chachajj llakispachänti? Janiwa, jichhürunakan yaqhep jaqenakajj ‘arcajj aynachtʼpachänwa’ sasaw sapjje. Ukampis Noé chachajja janiw ukham amuykänti. Bibliajj akham siwa: “Iyawsäwi laykuw Noé chachajj [...] arcsa luräna” sasa (Hebreos 11:7). Cheqas kuntï Jehová Diosajj Noerojj jumarusa ukat familiamarusa nayaw uñjasipkäma sasin siskäna, uka arunakaruw wal atinisïna (Génesis 6:18, 19). Niyakejjay Diosajj taqe kunanakatï alajjpachan utjki ukat aka Oraqen utjki ukanak lurchejja, ¿janit arca jarkʼaqañatak chʼamanïkarakpachäna?, jïsa chʼamaniwa. Noé chachajj ukar wal atinisïna, ukatwa Jehová Diosajj juparusa ukat familiaparus ‘uma toqe qhespiyäna’ (1 Pedro 3:20).\nPusi tunka urunak pasjjepansti janiw jallojj purintjjänti. Calendariosarjamajja, 2370 nayrïr pacha (n.p.) maranwa diciembre phajjsin jallojj apjjtjjpachäna. Niyakejjay umajj jachʼa qollunak chhaqtaychïnjja, uka patanjamwa arcajj tuyuskäna (Génesis 7:19, 20). ¿Kunjamsa Noé chachajj Sem, Cam ukat Jafet, wawanakapamp animalanakar manqʼayañataki, qʼomäpjjañapataki ukat jan usunïpjjañapatak chʼamachasipjjän uk amuysnati? Cheqansa, animalanakar arcar mantapjjañapatakisa ukat jan uripjjañapatakisa Diosarakiw ukham tukuypachäna. *\nKunapachas jallojj qalltäna ukat apjtäna uk Noé chachajj sum yatïna. Kunattejj 150 urunakaw Oraqejj umamp phoqhantatänjja sasaw qhanañchi. Ukhamasti, umajj jukʼat jukʼatwa wañantjjäna. Ukat 2369 nayrïr pacha maran abril phajjsinwa ‘arcajj Ararat sat qollunak pataru saytʼjjäna’, ukajj jichha tiempon Turquía markanwa jikjjatasi. Ukat 73 urunakatjja, junio phajjsin walja jachʼa qollunakaw uñjasjjarakïna. Kimsa phajjsinak qhepatsti septiembre phajjsin Noé chachajj arcan techopat mä cheq apaqjjäna, ukhamatwa lupisa samanasa arcar mantjjpachäna. Ukampis janïr uk lurkasajj arcat mistuñjamat janich uk yatiñatakejj mä cuervo antutäna, ukajj wals jalnaqkchïnjja janiw kawkhar saytʼañapas utjkänti; ukjjarusti mä paloma antutarakïna ukasti ukhamarakikiw arcar kuttʼanjjäna, ukampis qhepatjja janiw kuttʼanjjänti (Génesis 7:24–8:13).\nJan walinakan jikjjataskasas Noé chachajj familiapar ajay toqet chʼamañchtʼapunirïnwa\nCheqas Noé chachatakejj Diosar yupaychañaw nayrankäna. Kunattejj Jupaw wal yanaptʼaskäna, ukhamajja, familiapamp chika Diosat mayisiñataki ukat Jupjjat parltʼañataki tantachtʼasipjjapunpachänwa. Ukat kuna amtar puriñatakis Diosat mayisipunirïnwa. Sañäni: kunaratutï umajj mä mara pasatat qʼal wañantjjäna ukhajja, janiw arcat jankʼak mistuñ amtkänti (Génesis 8:14). Jan ukasti Jehová Diosajj kamsanis uk suyaskäna.\nFamilia pʼeqtʼirinakajj Noé chachat wal yateqasipjjaspa. Jupajj wali sum taqe kuns apnaqäna, wali suma trabajirïnwa ukat familiaparojj wal yanaptʼarakïna. Ukampis taqe kunat sipansa, Jehová Diosan munañap lurañaw nayrankäna. Jiwasatï ukham lurañänejja, familiaranakasasa ukat amigonakasasa walja askinak katoqapjjani.\n“Arcat mistjjam, warmimampi, yoqanakamampi, yojjchʼanakamampi kuna” sasaw Jehová Diosajj säna. Ukar sum istʼasajja taqpachaniw arcat mistjjapjjäna, ukjjarusti animalanakaw aywsjjapjjarakïna, ukampis janiw ratuk chhuksuwayapkänti. Uka toqet Bibliajj akham qhanañchi: “Uywañ animalanakatsa, pampankir animalanakatsa, oraqenjam qatatnaqtir animalanakatsa, [...] taqeniw mistunjjapjjäna” sasa (Génesis 8:15-19). Arcat mistjjasinjja, taqe kunas sumakïpachänwa, sañäni; Ararat siski uka jachʼa qollunjja, samanasa, Oraqesa qʼomakejjpachänwa, wali chʼaman jaqenakasa, Diosar kutkatasir angelanakasa ukat jan walinak lurir jaqenakasa janirakiw utjjpachänti. * Ukhamajj wasitatwa taqe kuns qalltapjjasapäna.\nKuns nayraqat lurañapäna uk sum Noé chachajj yatïna. Ukatwa Jehová Diosar yupaychañ qalltäna: ukatakejj mä altarwa wakichäna, ukatsti kawkïr animalanakatï Diosatak qʼomänjja ukanakwa Jupar loqtäna (qʼoma animalanakat paqallqoni arcar mantkäna ukanakata) (Génesis 7:2; 8:20). Uk uñjasajj ¿kunjamakis Diosajj jikjjataspachäna?\nBibliajj akham qhanañchi: ‘Tatituruw uka suma qʼaphejj purïna’ sasa. Kunjamtï yatktanjja, jaqenakajj jan wali luräwinakapampiw chuymap usuyapjjäna, ukampis ‘jichhat aksarojj taqeniw mä familjam yupaychapjjetani’ sasaw Diosajj chuymapan amtpachäna, uk amuyañaw wal kusisiypachäna. Ukampis janiw jan pantjasipjjañap suykänti, kunattejj jiskʼa tʼaqajj akham saskakiwa: “Jaqesti waynatpacha ñanqha lurañakpunwa amtaskejja” sasa (Génesis 8:21). Ukampis kunjamsa Jehová Diosajj wali paciencianïtapa ukat jaqenakar khuyapayasirïtapa uñachtʼayäna uk uñjaskakiñäni.\nAmtañäni, kunaratutï Adanampi Evampejj Diosar jan istʼapkäna uka qhepatjja, Diosajj oraqerojj maldecïnwa ukatwa yapuchañajj wali chʼamäpachänjja, ukampis uka maldicionjja Diosajj chhaqtayjjarakïnwa. Cheqas Noé chachan Lamec awkipaw jupar Noé sas sutichäna, uka sutisti “Samaräwi” jan ukajj “Chuymachäwi” inas sañ munchi, kunattejj aka wawaw taqe llakinakasat “chuymachäwi” apanistani sasaw Lamec chachajj arsüna. Ukhamajj uka arunak phoqhasir uñjañatakejj Noé chachajj wal kusispachäna, ¡oraqen yapuchañajj janiw chʼamäjjänti! Ukatwa Noé chachajj jankʼaki oraq yapuchpachäna (Génesis 3:17, 18; 5:28, 29; 9:20).\nArcat mistjjasajja, Noé chachampi familiapampejj wali sumwa Oraq jikjjatapjjäna\nUkat Noen wawanakaparojj sum jakapjjañapatakiw mä qawqha leyinak Diosajj churäna, sañäni: janiw jaqe masipar jiwayapjjañapakänti, ni wilsa jan wali amtanakamp apnaqapjjañapäkanti. Ukat taqenimpirakiw mä arustʼäwir mantäna: ‘Janipuniw mayamps Uma Juiciomp tukj-jjäti’ sasaw arsüna. Ukatakejj mä suma kurmi uñstayäna. Ukhamajj kurmi uñjasajj kuntï Diosajj arskäna uk amtañasapuniwa (Génesis 9:1-17).\nAka sarnaqäwitï mä cuentokïspajja, “ukhamatwa mä suma kurmejj uñstatayna” sasin tukuyañajj wali sumäspawa. Ukampis janiw mä cuentokïkiti, cheqapuniw Noé chachajj utjäna, ukat jakäwipan jan walinakajj utjarakïnwa. Ukürunakanjja, jichhürunakat sipansa jaqenakajj walja maranakaw jakapjjerïna, Noé chachajj Uma Juicio pasatatjja, 350 maranakampiw jakaskäna. Ukampis jan walinakajj utjaskakïnwa, sañäni: mä kutejj machjasitaynawa, ukat uk uñjasaw Canaán allchhipajj jukʼamp jan wal luräna, taqe ukanakaw wawanakapar wal aynachtʼayäna. Ukat kuna jan walinaktï Nemrod chachan urunakapana, ukat kunjamsa wawanakapan wawanakapajj yaqha diosanakar yupaychapjjäna ukanaksa Noé chachajj uñjarakïnwa. Ukampis ¿askinakajj utjarakpachänti?, jïsa. Sem wawapajj familiapatakejj yateqaskañ iyawsäwinïnwa (Génesis 9:21-28; 10:8-11; 11:1-11).\nUkhamajj Noé chachjamarakiw iyawsäwisan wal chʼamachasiñasa. Cheqas waljaniw Diosat jitheqtapjjaspa jan ukajj jan kuns yatiñ munapkchispati, ukhamanak uñjasajj janiw jupanakjam lurañasäkiti. Ukat jiwasatï Diosat jan jitheqtas sapürutjam serviñäni ukhajja, Jupajj wali askit ukanak uñjani. Ukat Jesusan arunakapas phoqhasirakiniwa, jupajj akham sänwa: “Khititejj tukuykama saytʼkani ukawa qhespiyatäni” sasa (Mateo 24:13).\n^ tʼaqa 17 Waljanirakiw akham amuyapjje: ‘Diosaw animalanakarojj jan manqʼa munir tukuypachäna ukhamat manqʼa jan munapjjañapataki’ sasa. Ukhamäkchin janisa, kuntï Diosajj Noé chacharusa ukat familiaparus siskän uk phoqhänwa.\n^ tʼaqa 22 Uma Jucionwa Edén jardinajj chhaqtjjäna, ukhamatwa punkup uñjapkäna uka querubín sat angelanakan luräwinakapajj tukusjjäna, ukat alajjpacharuw kuttʼawayjjapjjarakïna. Ukhakamajj 1600 maranakaw ukankapjjäna (Génesis 3:22-24).\nNAYRÏR PAGINAN PʼEQEÑCHÄWIPA Pornografía uñchʼukiñajj ¿walikïskpachati?\nBIBLIAT YATJJATASAW NAYRA JAKÄWINAKAPJJA JAYTAWAYAPJJE “Kunjamsa jakasï uk sum amuytʼasjjayäta”\nOUR READERS ASK ¿Kunatsa yaqhep jaqenakan sutipajj Biblian jan uñstkpacha?\nDRAW CLOSE TO GOD Kunjam Diosasa ukjja, luratanakap toqew uñachtʼayi\nJUPJAM IYAWSÄWINÏPJJAÑÄNI “Jupamp chikasti paqallqonikiw qhespiyasïnjja”\nText Aka archivonakanwa qellqatanak apaqasma YATIYAÑATAKI Agosto 2013 | Pornografía uñchʼukiñajj ¿walikïskpachati?\nAgosto 2013 | Pornografía uñchʼukiñajj ¿walikïskpachati?\nYATIYAÑATAKI Agosto 2013 | Pornografía uñchʼukiñajj ¿walikïskpachati?


Jesusasti jupanacarojj sänwa: —Marcanacan reyinacapaw patronanacjamajj apnakapjjejja, uqhamarac jupanacan jilïrinacaparusti ‘suma lurir jakenacaw’ sapjjaraquiwa.\nJesusasti jupanacar jawsasinjja sänwa: —Jumanacajj yatipjjtawa, take marcanacan jach'a marca apnakerinacajj munañampiw jupanacarojj apnake, uqhamarac jach'a jilïr jakenacasti jupanacjjaruw take ch'amampi apnakapjje.\nMaynitejj jach'a jach'a tucuñ munchejja, nayar uñt'atapat jach'a jach'a tucpan, nayan Tatitütajj yatitapata, aca oraken munasiñampi, asquiru, chekaparuraqui luratajjata, ucaraquiw nayatacjamajja. Naya Tatituw ucjja arsta.”\nMä toketjja uca yatichäwinacajj sumjamäspawa, jakerus Diosarus sum arccaspa uqham tucuyaspa, alt'at chuymanïñapa mayiraqui, uqhamarac janchir t'akhesiyañsa mayiraqui, ucampis inamayaquiw take jañchin munañapar atipjañataquejja.\nUcampis waña mank'ajj jach'a jakenacataquiwa, ucanacajj amuyt'asiñjj yatjjapjjewa. Cunatejj walïqui, jan walïcaraqui uc uñt'añsa yatjjapjjaraquiwa.\nTatitun ovejanacapsti sum awatipjjam, ucanacasti jumanacar catuyatawa. Take munasiñampi ucjja lurapjjam, cunjämtejj Diosajj munqui uqhamarjama, janiw phokhayam sat laycuquiti, ni kollke munañ laycuquisa, jan ucasti take chuyma ucjja lurapjjam,\nAca marcanquiri jakenacasti nuwasiñanacaru, lunthatasiñanacaru catuyatawa; pobrenacarusa, pist'ata sarnakerinacarusa jan pago churasaquiw irnakayapjjaraqui, yakha marcat jutiri jakenacarusa nuwjapjjaraquiwa, janiw chekaparu uñjapcaraquiti.\nNayasti jilïrinacan arsutaparuw sarnakta, uqhamarac soldadonacas nayan munañajjancaraquiwa. Cunapachatejj nayajj sistjja ‘Saram’ sasa, ucspachaw sari, maynirutejj ‘Jutam’ sistjja ucspacharaquiw juti, uywatajjarutejj cuna lurañarus qhitta ucqhajja, luriwa —sasa.\nUca pachparaqui, qhititejj anatañaru uscusqui ucajja, janiw premio catokcaspati camachinacarjama jan phokhasajja.\nNayasti sistwa, warminjja janiw waquisquiti yatichañapa ni chacharu apnakañapasa, jan ucasti amuquïscañapawa.\nTatay chuymajjajj janiw inampst'irïquiti, janiraquiw nayranacajjas jach'a jach'a tucurïquiti, janiw muspharcañ jach'a yänacan khepap sarcti, ucanacan jan nayatacjamätap laycu.\nUcatwa ch'amañchasipunta Diosan nayrakatapansa, jakenacan nayrakatapansa, k'oma chuymanïñpuni jacasiña.\nUcampis jan yäkamti aca oraken lokhe arunacaparojja. Sapürus Dios chuymaqui jacam.\n Jesusaruy uñtañäni, jupatwa iyawsañasajj juti, juparaquiw uca iyawsañasjja phokhachani. Jesusasti crusanwa t'akhesi, jan uca casta jiwañaru p'enkasisa. Jupajj yatisïnwa uca t'akhesitapatjja khepürunjja cusisiñ jicjjatañapata; ucatsti Diosan tronopan cupëjjaparuw kont'asi. Jumanacajj amuyapjjam Jesusana uñacht'äwipatjja, juchararanacan amparanacapanwa jupajj wal t'akhesïna. Uca laycu, janipun karjasipjjamti ni pächasipjjamsa. Jumanacajj janïrapï jiwapctatejj juchampi nuwasiñanjja. ¿Armt'asjjapjjtati cuntejj Diosajj wawanacaparjam ewjjt'apctam ucjja? Aqham siw Kellkatanjja: “Nayan wawajja, jan jisc'achamti Tatitun chekañchäwipjja. Janiraqui mayjt'asimti cunapachatejj chekachcätam ucqhasa. Tatitojj qhitirutejj munqui ucarojj chekachiwa. Qhitinacarutejj wawapatjam catokqui ucarojj mutuyaraquiwa” sasa. Mutupjjamay Diosan chekañchäwipjja, jumanacarojj wawaparjamaw uñjasipctam. ¿Utjaspati awquipan jan chekachat wawajja? Diosatejj jumanacaru jan chekachapcätamjja, cunjämatejj awquejj wawanacaparu chekachqui uqhamjja, janiw cheka wawanacapäpctati, jan ucasti k'ajjatanacaquïpjjtawa. Cunapachatejj wawanacäcäyätan ucqhajja, janchi awquinacasajj chekachistänwa, jiwasanacasti ist'äyätanwa. ¿Cunatarac jichhasti alajjpach Awquisarusti jan jaysañänisti uqhamat jacañasataquisti? Janchi awquinacasajj juc'a tiempotaquiquiw chekachawayistu cunjämtejj amuyupanjj walïquejj uqhamaru, ucampis Diosajj jiwasan asquisataqui, kollan tucuñasataqui, cunjämatejj jupajj kollanäqui uqhamaruw chekachistu. Chekpachansa janipuniraquiw cuna mutuyäwi catokasas —Walic mutuyitojj —sisctanti, jan ucasti usustuwa, qhitinacatejj uca mutuyäwi toke yatekapjje ucanacajj mä suma asquin samarañanracwa jacapjje.\n1 Pedro ٢:١٤\nucatsti nayajj catuyastwa yatjjatañaru, uqhamarac take cunanacatejj aca oraken lurasqui ucanacjjata. ¡Cunja ch'ama lurañanacsa Diosajj jakenacar churi, uca lurañanacampi jisc'achatäpjjañapataqui!\nNayajj amuytwa Diosaw uca ch'ama tucuñanaca jakenacar churi, uca lurañanacan sarnakapjjañapataqui.\n¿Janit jumanacasti yatipcta jumanacan janchinacamajj, cuntejj Diosajj churapctam uca Kollan Ajayun utjäwipätapsti, uqhamaraqui Kollan Ajayus jumanacan jacatapsa? Jumanacajj janiw jumanacpachata munañanïcjjapjjtati,\n Jumanacajj yatipjjtawa, mä atipasiñanjja takeniw jalapjje, ucampis mayniquiw premio catokejja. Jumanacasti jalapjjamaya premio catokañcama. Qhitinacatejj mä anatañan anatapqui ucanacajj chekpachansa cunanacatejj jan walt'aycaspan ucanacjja k'al apanucupjje. Ucampis jupanacajj ch'am tucupjje mä laurel corona catokañataqui cawquïritejj mäqui pharsuwayjje; jiwasasti wiñayataqui jan pharsur corona catokañataquiw jaltanjja. Nayajj janiw ina pampaqui jalcti, janiraquiw nuwasiñansa aleka ina ch'usaru ch'acquiristsa uqham nuwascti. Jan ucasti, nayajj janchejjan munañaparojj t'akhesiytwa jaysayasiractwa uqhamata yakhanacar yatichcasina jan apanucutäñajjataqui.\nUcampis Tatitojj sänwa: “Jan jumajj uñnakapataqui, uqhamarac jach'a tansätapatacsa ajllimti, nayajj ucanacjja maysaruw apanuctjja. Janiw cuntejj jakejj uñcatqui uqhamäcaniti; jakejj uñnakacwa uñjejja, ucampisa nayajj jaken chuymapwa yatiractjja, ucwa uñjaractjja.”\ncawqhancañapäcäntejj ucawjaruw purjjäna, oraker jan mayamp chhaktayañataqui.\nTake jach'a kollunac chhaktayatatsa, umajj maqhatascaquïnwa uca kollunacatjja mä pakallko metrompjama.\nUmasti wañantascaquïnwa, tunca phajjsina, mä uru sarakatarusti, kollu puntanacajj uñstjjaraquïnwa.\nNayan jumanacampi amtäwiru mantatajjasti janiw tucuscaniti. Janipuniw jakenacarusa ni animalanacarusa mayampsa uma juiciompi tucjcäti. Janiw yakha uma juiciojj utjcjjaniti aca orake tucjañataquejja.\n Jumanacan c'achachasiñanacamasti jan patjjataquïcpati ñic'utanaca c'achachasiñanacampi, kori yänacampi, ni wali jila alani isinacampisa, jan ucasti suma chuymanïpjjam, ucaw jan tucusquiri, suma muncañajja, llamp'u chuymani. Dios nayrakatansti ucajj wali asquiwa.\nNayajj suma nuwasïwjja nuwastwa, tucuyäwcamaw jalaracta, iyawsañsti janiraquiw chhakaycti.\n Nayajj janiw ina pampaqui jalcti, janiraquiw nuwasiñansa aleka ina ch'usaru ch'acquiristsa uqham nuwascti. Jan ucasti, nayajj janchejjan munañaparojj t'akhesiytwa jaysayasiractwa uqhamata yakhanacar yatichcasina jan apanucutäñajjataqui.\nucampisa take qhitinacatejj Tatitur iyawsapqui ucanacasti machak ch'amanacanïpjjaniwa; pacalinacar uñtataraquiw thoktapjjani, jalanakasinsti janiw karipcaniti, sarnakasas janiraquiw ch'amtayapcaniti.